text:
Fa’afofoga Faleomavaega i atugaluga o le atunu’u
Na fa’a fofoga ma le toto’a le alii faipule mai Uosigitone ia Faleomavaega Eni Hunkin, a’o fa’asoa e ni isi o le atunu’u o latou atugaluga i a’afiaga e ono fetaia’i ma Amerika Samoa, pe afai ae pasia le pili lea ua ia fa’aulu i luma o le Konekeresi, e avea ai ma Nesionale o le Iunaite Setete tagata mai fafo ua silia ma le ta’i 20 tausaga talu ona aumau i le teritori.
Ua ta’ua e ni isi e fa’apea, afai ae pasia le tulafono lea, o le a avea Amerika Samoa ma faitoto’a e fa’a faigofie ai ona ulufale atu tagata mai atunu’u ese, i le malo tele
O isi na manatu e tu’u atu lenei pili e palota i ai le atunu’u ia Novema, ina ia manino ai po o fea o lo o ta’oto i ai finagalo o tagatanu’u a Amerika Samoa.
O i latou uma na tete’e i lenei pili, sa fa’aalia lo latou lagolagoina o leisi pili o lo o tau fa’aulu e Faleomavaega, e avea ai tagata Amerika Samoa ma sitiseni o le malo tele.
Na ta’ua i molimau, o se auala lea o le a faigofie ai ona talosaga sa’o atu tagatanu’u mai le Amerika Samoa pe afai e fia avea ma sitiseni, nai lo le tau malaga e aumau i so’o se setete o le malo tele mo le tolu masina, ma totogi ai le faitau afe ma afe o tupe ona o le fia avea ma sitiseni.
Na fa’apupula e Faleomavaega e fa’apea, afai o se tagata mai Amerika Samoa e fia avea ma sitiseni o Amerika, e le gata e totogi lona pasese i le va’alele e malaga atu ai i Hawaii, nofo i le fale talimalo po o nisi o aiga mo le tolu masina ona fa’ato’a agava’a lea mo le tu’uina atu o lana talosaga.
“Afai foi e talosaga, e silia ma le $600 le totogi o le talosaga, ma o se tupe tele lea o le a a faaalu ai pe a faaopoopo i le pasese ma le tupe o loo tausi ai le nofo ai i totonu o le setete,” o le saunoaga lea a le alii faipule ia Faleomavaega.
Na fa’aalia e ni isi o tagatanu’u o Amerika Samoa, lo latou tete’e i le pili e avea ai tagata mai fafo ma Nesionale, se’i vagana o i latou na fananau i totonu o le teritori.
Na taua e se tasi o tina mai Pago Pago, ua silia i le 60 tausaga talu ona aumau i Amerika Samoa, o ia na ulufale mai ma ona matua ina ua vala’auina lona tama e faifeau i Manu’a i le tausaga e 1945, ina ua fa’atoa 2 ona tausaga, ma, talu mai lea taimi seia o’o mai i le taimi nei, ua avea Amerika Samoa ma ona aiga, ua silia i le 45 tausaga talu ona avea o ia ma tina faipisinisi seia o’o mai lava i le taimi nei, o lo o totogi lana lafoga i le malo, o lo o tautua i le aiga, lotu ma le nuu.
Ona o ia mafua’aga uma, sa ia fa’aleoina ai lona lagolagoina o le pili ua fuafua i ai le alii faipule, ina ia faigofie ai ia te ia ona malaga i Amerika ma toe foi mai, e aunoa ma le tau toe talosagaina o se visa e malaga ai.
Fai mai le isi tina mai fafo, o se fa’anoanoaga ia te ia, ua avea le manatu o tagatanu’u o Amerika Samoa e taofiofi le so’ona lolofi mai o tagata mai le atu Asia ma isi atunu’u o le lalolagi i Amerika Samoa ma auala ua le manatu ai i le tautua o lo o faia e tagata mai Samoa i le tele o tausaga o tautua ma nonofo i Amerika Samoa.
“O uso mai Samoa, e le gata o lo o tautua mo le malo e ala i le totogiina o lafoga, ae o loo tautua foi i aiga, nuu ma ekalesia, e le pei o tagata mai isi atunuu e le tautua i aiga ma nuu o loo nonofo ai,” o lana molimau lea.
I le molimau a le tama’ita’i o Sandra King, na ia saunoa ai, o atugaluga ina nei avea lenei pili ma auala e avea ai Amerika Samoa ma faitoto’a e ulufale atu ai tagata nei i le malo tele, ae o lo o i ai lava tulafono a latou atunu’u e mafai ai ona talosaga sa’o pe a fia ulufale i le malo tele.
Ae na taua e Teresite Maulupe, afai ae pasia lenei tulafono, o le a a’afia fanau a le atunu’u i le lumanai.
I le molimau a Esther Wall na ia taua ai, afai o tagata Amerika Samoa na aumaia tagata mai fafo ma faa galulue i totonu o le atunuu, e tatau foi ona tuu atu i ai se tali e tusa ai o le latou tautua, ae fai mai Jim McGuire, e le o se tulaga talafeagai le tautua ma totogi e tagata nei lafoga mo le malo ae le mafai ona palota i latou.
I le feiloaiga a le itumalo o le Maoputasi i le Aso Tofi na tea nei, na faalauiloa ai e le afioga i le Maoputasi ia Mauga Tasi Aseuga le tete’e o le itumalo i le pili lea a Faleomavaega.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Tala o Fa’amasinoga
FALEPUIPUI I LE SASAINA O SEISI ALII I LE SUO
O le alii mai Auasi lea na ia sasaina le ulu o le isi alii i se suo, ua poloaina e le Faamasinoga Maualuga ina ia taofia o ia i le falepuipui mo faaiuga o vaiaso soso’o e lima, o se tuutuuga lea o lona faanofovaavaaia mo le lua tausaga.
O le Aso Faraile na te’a nei na amata tuli ai le faasalaga faafalepuipui a Lomitusi Uiagalelei, i le 6:00 i le afiafi o le Aso Faraile ae toe tatala i tua i le 6:00 i le afiafi o le Aso Sa.
Na uluai tuuaia Uiagalelei i le moliaga mamafa o le faaoolima i le tulaga lua faapea ai ma le faatupu vevesi i nofoaga faitele, ae i lalo o se maliliega sa ia sainia ma le malo, na ia tali ioe ai i le moliaga mama o le faaoolima i le tulaga tolu, ae solofua le moliaga o le faatupu vevesi i nofoaga faitele.
E lua tausaga na manatu le faamasinoga e faasala ai Uiagalelei i le toese, peitai ua faamalumalu lea faasalaga, ae faanofovaavaaia mo le 2 tausaga i lalo o tuutuuga a le faamasinoga.
E $500 le salatupe ua poloaina e totogia, atoa ai ma le $490 mo le pili o le falema’i a le alii na manu’a.
Ua faasa e le faamasinoga ia Uiagalelei ona toe nofo i Auasi, a ua poloaina o ia ina ia sui se nuu e nofo ai, ma ia auai i ni aoaoga e fesoasoani ai i le tulaga o le ita.
LAGA TUI
O le alii lea na ia ta sogia le isi alii i se agaese ma manu’a tigaina ai, ua ia ioeina le moliaga o le faaoolima i le tulaga muamua i lalo o se maliliega ma le malo.
Sa ta’utino Lag Tui, e 20 tausaga, i lona fa’ao’olima ia Enele Siapo, i se fa’alavelave na tula’i mai ia Tesema 3, 2011 i Pavaiai.
I faamaumauga a le faamasinoga o lo o taua ai e faapea, o se feeseeseaiga na tulai mai i le va o Tui ma Siapo, na tuli ese ai e Siapo ia Tui mai lona fanua, peitai na alu Tui i le fale ma sau ai ma le sapelu, ma ia faaoo ai loa manu’a ia Siapo.
I le talia ai e le faamasinoga o le tali ioe a Tui, ua solofua ai le moliaga mama o le faatupu vevesi i nofoaga faitele, ma ua faatulaga o le aso 13 o Iulai o le a lau ai lona faasalaga.
O lo o taofia pea Tui i le toese i Tafuna e aunoa ma se tupe sa faatulaga e tatala ai o ia i tua, ona o tulaga faaletonu
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
To’a 22 Faiaoga ae to’a 10 Laufali a le ASRU ua maua tusi pasi
O le afiafi o le Aso Gafua na te’a nei na faaiuina ai se aoaoga faapitoa mo Faiaoga (Coaches) o au lakapi eseese i le atunuu, faapea ai ma Laufali (referee), ma faauuina ai le to’a 22 e avea ma Faiaoga ae toa 10 e umia tusi pasi laufali mo le vaega muamua (level one).
E lua aso o lenei aoaoga ma faaiuina ai loa i se sauniga faapitoa i le po o le aso Gafua na te’a nei ma tufatufaina atu ai Tusi Paia mo i latou uma ua faamanuiaina i lenei faamoemoe, lea foi sa auai le Taitaifono o le Iuni Lakapi a le atunuu, o ia foi lea o le kovana sili o le atunuu, le matua ia Togiola Tulafono.
O lo o aofia ai i Faiaoga ma Laufali ua maua tusi pasi tamaitai e toalua, e pei ona faamaonia mai e le Failautusi o le Iuni Lakapi, le ASRU ia Falefata Moli Lemana.
O lenei aoaoga sa faatautaia lea e sui o le Iuni Lakapi mai Samoa, le afioga ia Lilomaiava Taufusi Salesa, faapea ai ma le Peresetene o le Asosi Laufali a Samoa, afioga Papalii Tulouna Avia.
O i latou ia sa auai i ulua’i aoaoga sa faia i le tausaga na te’a nei mo le avea ai ma Faiaoga o se au lakapi atoa ai ma le avea la laufali, na tufatufa atu i ai tusi pasi i le po anapo, ae o i latou ia faatoa aofia i aoaoga sa faia i le vaiaso nei, o le a maua a latou tusi pasi i le isi aoaoga lea o loo fuafua i le masina o Iulai o le tausaga nei.
“O Lilomaia ma Papalii, o i laua ia ua aloaia e le IRB e avea ma faiaoga mo le aoaoina o tagata e avea ma faiaoga poo laufali i le taaloga lakapi, ma o se fiafiaga tele i le ASRU ina ua mafai ona tatou maua lenei avanoa e mafuta ma galulue faatasi ai ma uso mai Samoa, i le atina’eina ma le faaleleia o le taaloga lakapi i le atunuu,” o le saunoaga lea a Falefata i se faatalatalanoaga ma le Samoa News i le aso ananafi.
Na taua e le afioga Lilomaiava i se feiloaiga ma le Samoa News e faapea, o se tulaga mataina lona vaavaai atu i le toatele o faiaoga ma i latou e naunau e fia maua lenei tulaga atoa ai ma le avea ma laufali.
“O le matou aoga lea sa faagasolo mo aso e lua sa matou aoaoina ai auala eseese e mafai ai ona avea se tasi ma faiaoga o se au lakapi, e le gata ia iloa aoao tulafono ma metotia eseese i tama taalo, a ia malamalama foi i tulafono e faatino ai le taaloga,” o le saunoaga lea a Lilomaiava.
E le gata i aoaoga o le mafaufau (theory) ae sa faapea foi ona agai atu faiaoga ma laufali i le faatinoina o gaioiga (practical) i luga o le malae, e pei o le taimi e faafoe ai e se laufali se taaloga, auala e fai ai faaiuga i le taimi o le taaloga, aemaise ai ia malamalama le laufali i tulafono ao faagasolo le taaloga.
“O nisi o vaega taua i le matou aoaoga, ia lelei le mafaufau o le faiaoga ma le laufali i soo se taimi e aoao ai metotia ma tulafono i tama taalo, ma o nisi na o vaega sa aofia i a matou aoaoga sa faia, e le gata sa matou i luga o le malae, ae sa faaalu foi se taimi e faamalamalama ai gaioiga uma e faia e le faiaoga ma le laufali i soo se taimi o le taaloga,” o le saunoaga lea a Lilomaiava.
Na taua e le afioga Papalii e faapea, o le toatele o faiaoga ma laufali latou te ausia tulaga maualuluga i aoaoga mo le taaloga lakapi, o le lelei foi lena o le au taaalo i soo se taaloga.
“Afai e lelei le faiaoga o le a lelei foi le au taaalo, ae a faaletonu le faiaoga, lona uiga e faaletonu foi le au taaalo, o le itu taua la, ia lelei le mafaufau o le faiaoga ma ia tapena i soo se taimi mo lana au,” o le saunoaga lea a Papalii, o se tasi o alii laufali aloaia a le Iuni Lakapi a Samoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Su e le tiamaa le faili a le RSA i le pueina o a latou pese
Ua faaulu le tagi a le aufaipese lauiloa o le Tiamaa mai Toamua e faasaga i le pulega ma le faili a le RSA mo le tapueina o a latou pese ma faatau atu i le atunuu lautele.
O lo o i Samoa i le taimi nei le taitai o le aufaipese o le Tiamaa, le susuga Nuualiitia Fafo Aulalo mo feutagaiga ma le latou loia. Na faaalia e Nuualiitia, e pe a ma le 10 a latou fatuga na pueina i kaseti ma CD e le faili a le RSA ma faatauina atu e le gata I Samoa ae faapea foi i tagata Samoa o lo o alala I atunuu I fafo. E pei ona silafia, o totino o le aufaipese o le Tiamaa e aofia ai Nuualiitia Fafo Aulalo, o lona uso o Fale Aulalo ma le susuga Pagamalie Iopu Faivalu ma o le tele o a latou fatuga i le vaitaimi na faatoa amata ai, sa pueina i le uaealesi faasalalau o le 2AP.
O le aso la ananafi na asiasi atu ai Nuualiitia ma Pagamalie i le 2AP e saili ni kopi o ia pesega tuai na pueina i le vaitaimi ae lei faaaogaina ni kitara e alu i le uila, ina ia faamaonia ai le latou mau i le faamasinoga. O lo o molimau mo le Tiamaa nisi o alii faasalalau iloga sa faigaluega ai i le 2AP i lena vaitaimi, le tofa Apulu Laneselota Polu ma le tofa Vaasiliega Iupati Lagaaia lea o lo o faigaluega lava i le 2AP e oo mai lava i le taimi nei.
O le vaiaso fou o le a amata faagasolo ai lea mataupu i le faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Faamaonia solitulafono faasaga ia Dr. Emosi Puni
O le aso Faraile na sei mavae atu nei na faamaonia ai e le faamasinoga maualuga le moliaga e tasi o le faaoolima mataga faasaga i se tasi o alii fomai iloga o le atunuu lea sa faauluulu i ai le falemai tumaoti o le MedCen i Vailima, le afioga Le Mamea Dr. Emosi Puni.
O lea iuga a le faamasinoga maualuga sa lauina e le alii faamasino o Pierre Slicer ao faatumulia le potu faamasino i sui o le aiga o le alii fomai. E leai ni lagona faaalia o le alii fomai, na ona nofo filemu lava i totonu o le vaega o le potu faamasino e nonofo ai i latou e molia, ma ia vaavaai atu i le alii faamasino. Na teena e Le Mamea lona moliaga ma sa tulai mo ia lona uso, o le sa avea muamua ma faamasino, le afioga Tagaloa Enoka Puni.
O le loia a le itu a le malo o le tamaitai loia o Rexona Titi mai le ofisa o le loia sili. Na molia le alii fomai i le 2005 ina ua faaulu le tagi a se tamaitai o lo o faasaina e le faamasinoga le faalauiloa o lona igoa, sa saili fesoasoani atu i le falemai o le MedCen i Vailima. i le lauina o lana faaiuga, sa faaalia e faamasino Pierre Slicer e faapea, ua talia e le faamasinoga o le taimi sa faia ai suesuega a le alii fomai i le tamaitai o lo o tagi, o gaioiga sa faamatala e le o lo o tagi o ni gaioiga faafeusuaiga. Na saunoa Slicer, e lei usitaia e le alii fomai ia tulagaaloaia i le vaaia o gasegase, ma e feteenai foi ana faamatalaga sa faia i le taimi o le faamasinoga ma ana faamatalaga sa faia i leoleo ina ua faatoa tulai mai lea mataupu.
Na sqaunoa le alii loia a Dr. Puni ma ia faaalia, o le a toe faaulu le apili a le alii fomai i le faamasinoga o apili faasaga i lea faaiuga. Sa faatonuina o ia e tuuina atu ona pepa malaga ma ua tatala nei o ia i tua i se tinoitupe e faatali ai le lauina o lona faasalaga i le aso 2 o Novema, 2012.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’aauau pea suesueg Fa’amasinoga le isi sui kalapu lakapi Nuuuli
E le o malolo le faamasinoga maualuga i le suesueina o le mataupu faasaga i le alii mai Samoa, lea na aumai e faa taalo i le au lakapi a Nuuuli, mulimuli ane tu’uaia i le fasiga o le alii laufali mai Samoa i le tausaga na te’a nei.
E ui o lea ua maea ona lau le faasalaga a le alii o Tautiaga Uili ma ua poloaina o ia ina ia tuua le teritori ae toe fo’i atu i Samoa, peita’i na taua e le alii faamasino sili ia Michael Kruse, o le a suesueina pea e le faamasinoga lenei mataupu ona o loo fia malamalama atili le faamasinoga i faamaumauga mai le Ofisa o Femalagaaiga e uiga i le alii lenei.
E tusa ai ma faamaumauga mai le Ofisa o Femalagaaiga o loo taua ai, o Uili e tolu ona igoa o loo i ai i a latou faamaumauga, ma o ia igoa e aofia ai lona igoa o loo i lona tusi folau o Tautiaga Uili, Pelenato Fuaautolu ma Barry.
O le aso 21 Iulai 2006 na ulufale mai ai Uili i le pemita 30 aso i Amerika Samoa, ae toe foi i Samoa i le aso 10 Iuni 2008. O le aso 16 Novema 2009 na toe ulufale mai ai o ia i le teritori i le isi pemita 30 aso, ae toe foi atu i Samoa i le aso 7 Setema 2010, ae o le isi ana toe malaga mulimuli mai i le tausaga e 2011, na aumau ai lava i le teritori seia oo ina loka o ia i le faalavelave lea na latou fasia ai ma isi alii e toafa mai le au lakapi a Nuuuli le laufali mai Samoa, ma manu’a tigaina ai.
O loo fia maua e le faamasinoga maualuga, pe na faapefea ona fai e le au lakapi a Nuuuli le gaioiga lea, o le aumai o Uili mai Samoa i le pemita 30 aso ma taalo i le latou au lakapi.
Fai mai le faamasinoga, o Uili e foliga mai o se tama aami a Nuuuli mai Samoa, e aumai e taalo mo le latou au lakapi pe a oo i taimi o le taamilosaga lakapi i le teritori.
O Uili ma isi alii e toafa mai le au lakapi a Nuuuli, ua ta’usala i latou i lo latou fasiga o le alii laufali o Ponifasio Vasa i le masina o Iulai 2011, o le vaiaso na te’a nei na faatoa lau ai le faasalaga a Uili ae o isi aualii ua maea ona lau a latou faasalaga, ma ua toe tatala i tua i latou.
E 5 tausaga na manatu le faamasinoga e loka ai Uili i le falepuipui, ina ua ta’usala o ia i le solitulafono o le faaoolima i le tulaga lua, peitai ua faamalumalu lona tuliina o le faasalaga, ae ua faanofovaavaaia o ia mo le 5 tausaga i lalo o tuutuuga a le faamasinoga e tatau ona usita’i i ai.
O nisi o tuutuuga o lana faanofovaavaaia e aofia ai lona tuliina o masina e 20 i le falepuipui i Tafuna, peitai ua manatu le faamasinoga, ua lava masina e 11 lea ua uma ona tuli e Uili e fai ma ana faasalaga i lenei mataupu, ae ua poloaina o ia na te tuua le teritori, aua ne’i toe taumafai e ulufale mai i le atunuu i totonu o le 5 tausaga lea ua faanofovaavaaia ai o ia.
E $2,000 lana salatupe ua poloaina o ia e le faamasinoga na te totogiina, atoa ai ma le $1,000 na te toe totogi i le alii laufali mo manu’a sa aafia ai lona tino, ma ua poloaina le itu a le malo ina ia faafesootai le sponsor mo le totogiina o tupe ua poloaina Uili na te totogiina, pe afai e le mafai e le ua molia ona totogi tupe ia.
O isi poloaiga ua laugatasia ai Uili ma isi alii e toatolu ua maea ona lau a latou faasalaga, e aofia ai le faasa lea ona o latou toe auai i soo se faagaioiga tau lakapi i le teritori, pe toe o foi i le paka e matamata i ni taaloga lakapi, ua faasa foi i latou ona o latou toe taumafai e faafesootai pe talanoa i le alii laufali na aafia.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAGOGO TAMA O LE C.I.A.
vaega #5
E le i iloa e le toeaina ma le olomatua o loo fa'ataga musu le ali'i o Eteuati e sau, a ua leva ona mana'o i ai le loto o le tama e oo atu i le fale. E le fa'apea e sau ona nofo fa'atasi lea i se fale e tasi, aua a vaai atu i totonu o le lotoa e i ai fo'i isi fale fealolo la e tutu mai i tua, o i'ina na fa'asino i ai Eteuati e nofo ai ae nofo le teine i le fale tele la e luma.
Ua uma mai le ripoti i toeai'ina uma ia e i ai i le kegi lea ua masaloimia i le su'esu'ega a le tama o Eteuati, ua nofo lava ia i le isi fale a le toeaina ma le olomatua, ona o le la alolofa i le uo a le la tama teine.
Ia o le tele lava la o po e moe lava i le potumoe a lana teine ae alu fa'avaveao i tua i lona fale, aua e momoe lava le toeaina ma le olomatua i le'i taitai se afiafi i aso uma.
E o'o fo'i i le taimi e usu ai le toeaina i le galuega, e te'a le fitu i le taeao ua alu, e ta ifo le taimi e sauni ai le toeaina, ua leva ona sauni mai lana ave ta'avale i fafo, ma ua fa'avevela fo'i le afi o le ta'avale.
Ia e usu fa'atasi ia le tama o Eteuati ma lana teine o Sera, e usu lava le tagata ia.
O le fale o le toeaina ma le olomatua, e lima potumoe, ae tofu uma potumoe ma faletaele e i ai, e tasi lava le fogafale ae faaaoga fasi tepu i luga le fale (pe a ma le sefulu futu, fa'ato'a o'o ai i le maualuga o le fausaga o lea ituaiga fale.)
E i ai le potu télé lava lena e fa'atatau mo pati tetele e tu i le tau fa'asiuisuga o le itu taumatau o le fale, o le potu malolo e sosoo mai ma le potu ai, ona soso'o atu lea i tua ma le umukuka.
Ia potu moe fo'i e i itu tauagavale e tutu mai ai, o fausaga tuai lava le ata mai o le fale. Le ituaiga fale lena e ta'u o le 'Victoria's House'.
Tu'u ia la le manaia o le fale a matua o le teine, ma le anoano o tagata faigaluega i totonu o le fale, ma tagata faigaluega fo'i i fafo, ia a'o lê mea e sili ai, ua latalata le tama o Eteuati i le fale o le tamaloa lea o Selefuti.
Ia o'o loa i le afiafi lena ua uma ona fai le meaai a le toeaina ma le olomatua, fai atu loa ia Sera, e fai i lana ua e sau e latou te 'aai, ma ua sau nei le tama o Eteuati ua fai le latou mea ai, fai atu loa le toeaina, "A o'o taeao i le taimi faapenei taeao, aua nei e toe alu i lou fale e te 'ai ai, sau 'i'inei tatou te 'aai fa'atasi ai. Ma o taeao fo'i lea oute alu ai e ta-polo…"
E faia pea
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
“AISEA UA SULU AI LE LBJ ATUNUU A’O FEA LE MALO?”
E tele fesili ua lagalaga mai le atunuu ina ua faailoa e le Pulesili ma le Taitaifono o le Komiti Faafoe a le falemai o le LBJ le manatu e faapea, ina ua le mafai e le malo ona tali mai i le faafitauli tau tupe lea ua tulai mai, na manatu ai loa le pulega o le falema’i, e leai lava se isi auala e mafai ona maua ai se fesoasoani, o le sulu loa i le atunuu e ala i le sii lea o pili a le falema’i.
“A’o fea le $1.3 miliona lea na pasia e le Fono Faitulafono e tuu atu e fesoasoani ai i galuega ma fuafuaga a le falema’i,?” o le fesili lea a Senatoa Malepeai.
“E leai se mea faapena i lalo o le la o le faatupu e le malo o le aitalafu ma mafua ai le faafitauli tau tupe i le falemai, ae aapa mai le falemai e faaee mai le avega i luga o le atunuu,” o le saunoaga lea a le tama matua ia Fetuao Papali’i, 71 tausaga mai le afioaga o Tafuna ina ua fesiligia e le Samoa News e uiga i lenei mataupu.
Na taua e le tama ia Papali’i, sa taofia i le falema’i i Fagaalu lona atalii i le masina na tea nei, ae ina ua maua mai le pili, e toeitiiti lava oo atu i le $4,000 le aofai, ma o le taimi nei, ua toeitiiti maea ona totogi lea aitalafu, e ala i le fesoasoani mai a nisi o lana fanau mai fafo.
“E leai se mea faavalevalea i lalo o le lagi e pologa le atunuu e totogi a latou pili, ae toe faaopoopo mai ai ma nei siitaga mamafa ina ua le mafai e le malo ona totogi ana aitalafu,” o le saunoaga lea a Papalii.
Na taua e Papali’i, o le maualuga o siitaga a le falema’i lea ua tuuina mai ua manino mai ai le matuia o le faafitauli tau tupe o loo feagai ma i latou i le taimi nei, ae i ai lona talitonuga e le gata ua mafua lea faafitauli ona o aitalafu a le malo, ae o le isi foi mafuaaga o le toatele naua o tagata faigaluega a le falemai ae le o lava le tupe maua e faatino ai ana galuega, ona taumafai loa lea e tuu mai le avega i le atunuu.
“Afai ua le mafai e le malo ona totogi ana aitalafu, e tatau ona ave e le falemai i le faamasinoga, ua latou soli le tulafono lea na pasia e le Fono e tuu atu ai tupe mo le falemai, faapea ai foi ma isi lala tumaoti e pei o le ASPA ma le Kolisi,” o le saunoaga lea a Papalii.
O le molimau foi lea a le tina o Carol Ulberg-Unasa mai Aua ina ua fesiligia e le Samoa News e uiga i lenei mataupu.
Na taua e Carol i le Samoa News, soo se taimi lava e maua mai ai pili a lona aiga mai le falemai, e le faatamala lava i le totogiina, o isi foi taimi e oo atu ai pili a lana fanau i le $2,000, ae faamalosi lava e totogi ona o le manatu ia aua nei afaina ai le faafouina o lona ID i le isi tausaga e sosoo ai.
“Afai o loo faamaoni le atunuu e totogi a latou pili i le falemai, e tatau foi ona faapena le malo i le faamaoni lea e totogi ana aitalafu,” o le manatu lea a Carol.
O siitaga a le falemai lea ua faamoemoe e faamamalu i le po o le kerisimasi o le vaiaso fou, e aofia ai le sii o le totogi e vaai ai le fomai i soo se talavai, mai le $10 i le $50, sii le potu failele i le $200, $100 le totogi o le potu taofia i le po e tasi, talavai ua sii atu i le $40 i le fualaau e tasi ma le fale faamama toto lea ua sii atu i le $250.
Na taua e se tina sa auai i le solo tete’e lea na faia i le vaiaso nei faasaga i pili a le falemai, le tatau lea i le atunuu ona lagolago le faia o se isi solo tete’e faasaga i le malo, ina ua latou lagonaina ai le tulaga mafatia lea o le a feagai ma le toatele o aiga e vaivai le tamaoaiga.
O le afiafi o le aso Gafua o le vaiaso fou i le itula e 3:00 o le a faia ai se iloiloga a le falemai i le malumalu lea e faia ai sauniga o maliu a le falemai, e faatalatalanoaina ai lenei siitaga ma soo se tasi o le atunuu.
“Ou te lagolagoina le faia o se siitaga a le falemai, peitai e le o le ituaiga maualuga lea ou te manatu e tatau ona oo i ai se siitaga, e tatau ona sii fuafua i le tulaga o loo i ai le tamaoaiga,” o le saunoaga lea a Felise Gatoloa’i mai Pago Pago.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vavau a Samoa
POGAI NA FATI MAGALO AI LE AVA O SALEMULIAGA
O le pogai na fati magalo ai le ava o Salemuliaga. Fai mai o le ulugalii ma le la fanau e toa 10 na sau le latou malaga mai Safata, ao aso ia e lei taitai ona nofoia e tagata le nuu o Tagata i Savaii, ma ua oo ina afatia ai le faigamalaga, ma ua to ai lo latou vaa i le vasa.
Ona sau loa lea o le ausaga a le ulugalii ma le la fanau, peitai na maliliu le ulugalii i le malolosi o au, ma ua faaigoa ai lava nei nofoaga i gatai o Taga o Pugauta, e faamanatu ai le vaega na maliu ai le fafine, ae o Pugatai e faamanatu ai le vaega na maliu ai le tamaloa i le itu i tai o le nuu, ona faaauau mai pea lea e le fanau e toa 10 le ausaga ma taunuu loa i le nuu o Taga, ma iina na maua ai loa le upu, “ua fati magalo le ava o Salemuliaga,” ma o loo i ai pea pine faamau o le taimi na tuta ai le ausaga a tamaiti nei i taga, e pei ona i ai le Saotamaitai o Afemata i Safata, i le mea na amata mai ai le malaga a le ulugalii, o “Tutaitaga,” e faamanatu ai le taimi na tuta ai le ausaga i Taga. I se tasi aso, na o ai le au uso lenei e toa 10 e ta mai sa latou fale i le vaomatua, ma o le tama o Sefulu e matua i ona uso uma lava, sosoo ane ai ma Iva, sosoo ane ai ma Valu, o Fitu, o Ono, o Lima, o Fa, o Tolu, o Lua ae uii lava le tama o Tasi, ma soo se taimi lava e valaau ai e le ulugalii le la fanau, e amata mai lava ia Sefulu aua o ia e matua, ma ua masani ai lava i soo se taimi, e muamua lava ona valaau Sefulu, Iva, Valu ma faasolosolo mai ai lava seia oo ia Tasi le uii.
Fai mai le tala tuu, e alu atu le tama o Sefulu i le vao, aua o ia lava e muamua faitau lona igoa, o tau mai le lulu ma le gata, fai mai le tala, o le lulu ma le gata e le o ni meaola, ae o tagata itulua aua o Samoa sa itulua ona tagata i aso ua mavae. Sa tagi atu loa le lulu ia Sefulu, ina ia alofa ma fesoasoani atu ia te ia, peitai sa le kea i ai Sefulu ae sa faaauau lava lana malaga. Ua oo i le isi aso ua alu atu Iva i le vao, o le mea lava foi e tasi, o loo tau mai le lulu ma le gata, ona tagi ane lea o le lulu ia Iva e alofa fesoasoani atu ia te ia, peitai sa le kea i ai Iva.
Ua faapena ia Valu seia oo lava ia Lua, sa tagi atu i ai le lulu e alolofa atu i ona puapuaga, peitai sa leai ma se isi o i latou nei na kea pe fia fesoasoani i le lulu ma ona puapuaga. Ua oo i le isi aso, ona alu atu loa lea o le tama o Tasi, ma ia vaaia ai le lulu ma le gata o loo taua mai, ona tagi ane foi lea o le lulu ia Tasi, e alofa atu ma fesoasonai i ona puapuaga, fai mai e lei toe faatali le tama o Tasi, ae ua faasaga atu loa ua fasi mate le gata ae faasao i le ola o le lulu, ona faapea atu loa lea o le lulu ia Tasi, “faafetai i lou agalelei, ma o le a le le toe amata ina mai le faitau o ou uso ia Sefulu e matua, ae o le a amata atu ia te oe le faitau, ma o le a suia lou igoa ia Tasi Agalelei,” fai mai le mau a Samoa i aso anamua, o le pogai lena na mafua ai ona amata mai le faitau i le Tasi seia oo i le Sefulu, ona o le faamanuiaga a le Lulu na to atu i le tama o Tasi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Alofa: Fa'avae ai Aiga— Vaega 102
Ua sao le fale atoa, ua leai se tasi na toe tautala, na liliu ane nei Tagiilima ma ua amata loa lana tautalaga. “Fai mai lagiga a le faisalamo, “Ierusalema e, a fai e galo ‘oe ia te a’u, ia galo lava i lo’u lima taumatau; a fai ou te le manatua ‘oe, ia pipi’i a’e lo’u laulaufaiva i lo’u gutu, pe a le fa’asilisili ‘oe i mea uma ou te fiafia i ai.”
Ua leai se tasi o le aiga e toe gagana i lea taimi ua fa’alologo uma nei i le tautalaga a Tagiilima. “O le aiga lenei, o le tino ma le toto, o le a’ano ma le ivi, o le uso tu’ofe, e aiga ma fa’afesaga’i tagata uma. Fa’alogo mai outou, o le tagata o lo’o faiava ma nofotane i totonu o le aiga lenei, ou te fa’amalulu atu, ae tatau ona outou tula’i ma o atu i tua fale tou te mapu i ai. O le talanoaga lenei, ua patino tonu lava i tau toto, ivi, ma a’ano, e le tatau ona outou i ai i le talanoaga lenei, se i sau se taimi ona outou fa’afofoga lea i le iuga e taoto ai fingalo o le aiga.”
Ua tula’i uma nei le vaega lea ma ua lavevea atu ai ma le lo’omatua o Analosa le to’alua o Lolesio ma le lo’omatua o Sunema, le to’alua o Tovi’o.
Na va’aia e Tagiilima le to’atele o le au faiava ma le au nofotane o lo’o i totonu o lona aiga ina ua tula’i ‘ese i lea taimi. Ina ua iloa e le lo’omatua ua malu le fale, na liliu ane loa i ona tuagane ma lona uso, fa’atasi ma ona tausoga.
“Fa’afofoga lelei mai outou, sa i ai lo’u manatu o le a i ai se isi o outou o le a faia le tulaga lenei. Ua leva ona tatau ona tula’i ‘ese, e moni lava ua i ai fai a i totonu o le aiga lenei, ae tasi lava le auala, o fanau. A o’o loa ina si’isi’i le tai loloto o faigamea a se aiga, o iina e tatau ona fai ai le tulaga lea ua ou faia i le afiafi lenei.” Ua leai se tasi na toe gagana, ua na o le punonou lava.
“O le isi lenei itu o le a ou tautala atu ai ia te outou, afai ua le maua se to’afilemu o le feiloa’iga lenei ua tatau ona o tatou toe fo’i i tua i tulaga na o mai ai o tatou tua’a. Afai fo’i o le a le maua se nofo fealofani ona o tulaga fa’apenei, ia o tatou toe tepa i ala o le vavau, o iina e maua ai le fa’aiuga o le mataupu lenei. Tatou toe tepa i tua i ala na asa mai e o tatou tua’a. O le vaofilifili ma le sami loloto na o latou asaina, aisea, ina ia maua e i tatou fanau le nonofo fealofani ma le fetausi a’i.
“O fea o i ai nei, a lea ua ou fa’alogologo atu, o lenei ua tolu aso o tatou fesaga’i, tolu aso o tau sa’ili po’o fea o ta’oto ai le fa’autaga loloto i finagalo o lo tatou aiga potopoto i le mataupu lenei. O le tolu fo’i nei o aso, lea fa’atoa ou tautala atu i luma o le aiga potopoto. Sa ou nofo ma ou fa’alogologo pe a tua ma ni a lenei fa’atasiga, sa nono manu i le Atua, ina alofa ma fa’asino mai le auala sa’o ma le tonu ina ia mapu ai o outou finagalo i le mea e silisili ona lelei e ao ona fai”
Ua pe i o se maliu ua fai nei i le aiga i lea taimi, ua leai se tasi na toe tautala. “O le aiga lenei, o se aiga ua sili ona to’atele ona tagata, o le a le mafua’aga ua fa’apea umi ai, ona o le felotoa’i ma le fai loto o le tagata lava ia. Ua alofa ifo lava le tagata ia ua na o ia ma lana fanau. E moni, ae ia o tatou manatua lelei, ia fa’asalafa le alofa, ina ia aofia fa’atasi ai uso, tuagane, tausoga o aiga lata mai.
“Tatou tepa i ala o le vavau, ona o tatou iloa lea o le amataga mai o le tatou aiga ma ona tulaga tuma’oti ua uma ona fa’ata’atia e o tatou tua’a. O lea ua au mai le tali i le fanau a Naomi mai Niu Sila, e leai se tasi o la’ua e toe fo’i mai i le aiga, se i vagana ai o ni fa’alavelave e fai ona o’o mai lea tatou te feiloa’i. O Naomi, o le ulumatua lea o le fanau a o tatou tua’a. Ua uma atu la le itu lea, ona o tatou toe tepa lea ma o tatou toe manatunatu, po’o ai e soso’o ma Naomi, o lo matou tama o Falaniko, lea na matai i le suafa matai o lo tatou aiga o Puleimeauma. O ai le ulumatua a Puleimeauma, o le tagata lenei e tautala atu. E i ai se fanau a le tagata lea e tautala atu, ioe, o lo’o i ai lana fanau tama e to’atolu, e ulumatua Lolesio, o lo’o i ai Emani, ma le tama o Eteuati fa’apea Loimataoapaula lea e nofo atu. O le fa’asologa le na o se aiga, ae se i vagana, ua ou loto malie e lafo atu i se tasi o a outou fanau, ona fa’atoa fai lea. Oi, o le a fai lava outou ae le se i fai ma va’ai mai i lo’u nofo atu. Ua alu lava le tagata latou ua leai se tapasa o lona va’a, ae le se i alu ma tilotilo mai i tua po’o le a le tulaga e sili ona lelei ina ia mautu ai le mataupu lenei.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
By
LAF/Naenae Productions
TOATELE MALO FAAALOALOGIA O LE 50 TAUSAGA O LE TUTOATASI O SAMOA
Na faalauiloa ananafi e se tasi o taitaifono o le komiti o le tutoatasi, le afioga Tolofuaivalelei Falemoe Leiataua, ia le ata o le polokalama o le faamanatuina o le 50 tausaga o le malo tutoatasi o Samoa.
O malo faaaloalogia ua valaaulia e aofia ai le tupu o Toga, Siaosi Tupou V, o le sui aloaia o le tupu tamaitai o Peretania I Niu Sila, Governor General Sir Jerry Mateparae, Kovana Sili o Amerika Samoa, Togiola Tulafono ma le Ulu o Toelau, le susuga Keli Hiano Kalolo.


text:
By
Toleafoa Haserota Auva'a
UA OU ITA I LE LEAI O SE LAVEA'I
Ina ua afatia le aai o Lousiana i le afa o le Katrina, o le taimi tonu lea na alu ai le toeaina o Pili i Amerika, o le toeaina lenei, na ave e lana ekalesia e faifeau i Louisiana. I le aso na tupu ai le afa na a'e ai le toeaina i luga o le fale, na o atu ia tagata e lavea'i i le fale o le toeaina, fai atu le aulotu, "Tama 'oso mai i totonu o le vaa lea e te saugalemu ai." ai tali le toeaina, "Faafetai tele lava, e aumai e le Atua le mea ou te ola ai.”


text:
PASIA FONO IVY AVEA MA FA'ATONU OFISA PULEA 'OLOA MALO
Ua pasia e le Fono Faitulafono tofiga a le ali'i kovana mo le faletua ia Ivy Aiumu-Taufa'asau, e avea ai o ia ma Fa'atonusili o le Ofisa e Pulea 'Oloa a le Malo, ina ua fulisia le palota a le maota o sui i le aso Tofi na te'a nei i le palota e 15-0, soso'o ai ma le palota e 13-2 a le Senate i le aso ananafi.
O ia fa'ai'uga a maota e lua sa tu'uina atu i le mae'a ai lea o ni iloiloga sa fa'atautaia e le Komiti o le Fa'agaoioiga o le malo a le maota o sui a maota e lua, i lalo o le ta'ita'iga a le ta'ita'ifono ia Faimealelei Anthony Allen mo le maota o sui, ae o le afioga i le Senatoa ia Fonoti Aufata, o ia lea o le sui ta'ita'ifono mo le komiti a le maota maualuga, lea sa fesiligia ai agava'a ma ni isi o galuega fa'atino a le faletua ia Ivy mo le Matagaluega.
Na tomua le saunoaga a Ivy i lona fa'afetaia lea o faipule e tusa ai o lo latou talitonuina o ia, ina ua o latou pasia o ia i le taimi na tu'uina muamua mai ai lona igoa e le ali'i kovana, ae fa'ai'u ana 'upu tomua i lona toe fa'aoloolo ma'au atu lea i le komiti, ina ia fa'atumauina pea lo latou talitonuina o ia mo le tau'aveina o lenei galuega.
O le tele o faipule e le'i i ai ni a latou fesili po o ni manatu ina ua tu'uina atu i ai e le ta'ita'i komiti le avanoa.
Na saunoa fa'aataata lafoga le Sui Fofoga Fetalai ia Talia Fa'afetai I'aulualo e fa'apea, o ia sa talitonu ia Ivy, peita'i ua tau le talitonu i ai ona ua alu atu so'o i luma o le Fono, ma o se saunoaga na alu ai le tali e a le komiti atoa ai ma le molimau.
Na pau le mata'upu na fesiligia e le Sui Fofoga Fetalai, o le tulaga i le va'a mo Manu’a lea na fa'alogo o lo o taumafai i ai le malo, po o ai tonu le matagaluega e maua mai ai se ripoti e uiga i lea va’a, na tali Ivy, o le Matagaluega o Galuega Lautele a le malo o lo o gafa ma le fa'atautaia o tauofoga mo le mata'upu lea, ma le fa'amoemoe o le masina o Fepuari fa'atoa tapuni ai tauofoga mo le va’a.
Na va'aia le tu'u fesili o ni isi o sui o le komiti po o le a lea va'a e ta'ua mo Manu'a, peita'i o le va'a e pei ona fesiligia e le faipule mai Manu’a, sa aofia i se tasi o saunoaga a le ali'i kovana i luga o se tasi o ana polokalama i le masina o Tesema na te’a nei, ina ua fesiligia o ia e ni isi o to'oto'o mai Manu’a, po o i ai sana fuafuaga mo le fa'aleleia o femalagaa'iga mo Manu’a, ona o le tula’i so'o mai o le fa'afitauli i le fai lea ma leaga le va’a o le M/V Sili lea o lo o tautuaina Manu’a.
Saunoa le ali'i kovana e fa'apea, o lo o latou galulue pea ma le Ofisa o Galuega a le malo mo le fa'atauina mai lea o se va’a mo Manu’a, ma o se va’a fo'i e mafai ona 'ave ai le pasese e silia ma le toa 30, fa'apea ai uta e fia la’u mai i le isi motu e aga'i atu i le isi motu.
O isi faipule e lei i ai ni a latou fesili ina ua tu'u atu i ai le avanoa e aofia ai Va'amua Henry Sesepasara, Simei Pulu ma Pulelei'ite Li'amatua Tufele Jr.
Na fesiligia e le afioga ia Taotasi Archie Soliai le molimau pe i ai ni lu’itau o lo o feagai ma ia talu ona avea o ia ma Fa'atonusili le tumau o le Matagaluega, ae na saunoa Ivy, na pau lava le fa'afitauli o lo o fa'afeagai ma ia i le taimi nei, o le le mafai lea ona toe fa'atumu atu 'oloa a le malo e pei ona tatau ai.
Na fa'amanino e Ivy e fa'apea, mai masina e 11 talu ona tofia o ia e avea ma Fa'atonusili le tumau o le Matagaluega, o lo o matauina pea le fa'afitauli lea i le leai o se tupe e mafai ai ona toe fa'atumu 'oloa a le malo ua mae'a ona fa'aaoga.
I tausaga ua te'a e pei ona ia ta'ua i lana molimau, sa tu'u 'ese ai e le Teutupe a le malo le vaega tupe e toe fa'atau mai ai 'oloa e fa'atumu ai 'oloa ua fa'aaoga, peita'i o le taimi nei, e le o toe faia e le Teutupe lena tulaga, ai ona o tulaga fa'aletonu i le itu tau tupe a le malo.
“O le fa'afitauli la lea ua feagai nei ma le 'aufaigaluega, ua leai ni galuega a ni isi o i latou nei e faia ona ua leai ni galuega e mafai ona fa'atinoina,” o le saunoaga lea a Ivy.
Na pau 'oloa o lo o mafai ona toe fa'atau mai e le Ofisa ma toe fa'atumu ai' oloa ua mae'a ona fa'aaoga, o 'oloa laiti e pei o pepa e fai ai kopi, o pepa mo fale le taua, atoa ai ma isi 'oloa laiti e fa'aaoga mo galuega i totonu o le Ofisa.
Na fesiligia foi e le afioga i le ali'i faipule ia Taotasi A. Soliai le molimau pe o le a se isi fuafuaga ua toe fai i kamupani ia sa tauofo mo le fausiaina o le Call Center lea ua toe fa'amaamulu 'ese a laua tauofoga, ma e ui e lei mautu mai se atoga o lea mata'upu ona o le Matagaluega o Tagata Faigaluega e maua mai ai, peita'i na ta'ua e Ivy, o lo o i ai pea le tupe sa fuafua e fausia ai lenei galuega.
Ina ua tu'uina mai e le kovana le suafa o Ivy i le tausaga na te'a nei, sa pasia e le maota o sui i le palota e 14-3 ae na te'ena e le Senate i le palota e 7-6.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala mai le Fono Faitulafono
TALOSAGA FAIPULE E SUESUE RIPOTI TUPE A LE ASHC
Na talosagaina e le afioga i le alii faipule ia Larry Sanitoa le fofoga fetalai o le maota o su, ina ia maua se avanoa e iloilo ma faitau ai afioga i faipule i le ripoti o le tupe a le kamupani lea o loo pulea ma vaavaaia le uaea o fesootaiga o loo ta’i mai le sami, le fiber optic cable, le American Samoa Hawaii Cable (ASHC), ona o loo atagia mai ai i lea ripoti se vaega tupe e tusa e silia ma le $1 miliona o loo gau ai le kamupani ina ua tapuni tusi ia Tesema 2010.
I luma o le Senate, na talosagaina ai foi e le afioga i le Senatoa ia Fonoti Aufata le alii peresetene, i se avanoa e fesiligia ai e le maota le alii pule o le kamupani ia Adolfo Montenegro ina ia faamanino mai i luma o le f ono le $9 miliona lea na tuuina atu e le malo o Amerika Samoa mo le atinaeina o lenei galuega tele.
Saunoa le alii faipule ia Larry Sanitoa, e taua tele le malamalama o faipule i le ripoti o le tupe a le kamupani, ina ia silafia ai e le fono le tulaga tonu lava o loo taoto ai le itu tau tupe a lenei kamupani.
O le taimi nei, e 3 tausaga o le konekarate a le kamupani ma le Blue Sky o loo faagasolo o le faagaioiina o lenei tautua i le atunuu, ma o se tautua na viia e le fofoga fetalai o le maota o sui, ona o lea ua mafai ai ona siitia le tulaga o fesootaiga tau initaneti ma fesootaiga mai fafo mo le atunuu.
PASIA FAIPULE LE $35,000 MO FEMALAGAAIGA SWAINS
O le taeao ananafi na pasia ai e le maota o sui se tulafono taufaaofi na faaulufale i le vaiaso nei, e faasoasoa atu ai le aofaiga e $35,000 e faatupe ai femalagaaiga mo Swains.
O le vaega tupe lea e pei ona taua i totonu o le tulafono taufaaofi, o se tupe sa tuuina mai ai ina ua tuuina mai le paketi a le malo i le fono mo le tausaga tupe lenei 2012, lea o loo faamoemoe e faatupe mai i tupe o Polokalame Faapitoa, peitai ina ua faia e le fono suiga i le paketi a le malo ma teena e le kovana i le masina o Setema na tea nei, na faaleaoga uma atu ai lava ma galuega uma sa faamoemoe e faatupe i lalo o polokalame faapitoa.
O le agaga la o le tulafono, ia toe faafoi lava le tupe lea sa faatulaga mai e le malo i lana paketi e faatupe ai femalagaaiga mo Swains.
O le taeao nei lea ua faamoemoe e faitau muamua ai lenei tulafono i luma o le Senate mo sa latou faaiuga.
E 14-0 le palota na pasia ai e le maota o sui le tulafono.
PASIA SUIGA TULAFONO FAAIPOIPO AI TAMAITAI
E 14-0 le palota na pasia ai e le maota o sui i le taeao ananafi le tulafono e sui ai tausaga e mafai ai ona faaipoipo se tamaitai pe afai e maitaga ma malilie i ai ona matua, mai le 14 i le 18 tausaga le matua.
O lea suiga ua tulai mai ai, o le a tutusa le matutua o le alii ma le tamaitai e agavaa ai ona faaipoipo i lalo o le tulafono.
O le afioga i le alii faipule ia Lemapu Suiaunoa Talo na faaulufaleina lenei tulafono, ma i lona finagalo i le mafuaaga na ia faauluina ai nei suiga na ia taua ai e faapea, ua fai lava si laititi o tausaga e agavaa ai ona faaipoipo tamaitai pe afai ae tulai mai ai ni faafitauli e pei o le maitaga, ma malilie i ai matua e faa nonofo.
Saunoa le alii faipule, o le 14 tausaga e agai atu i le 17 tausaga le matua, o le taimi lea e lei taitai ona sauni le mafaufau o le tamaitai e avea ma tina o se aiga, e lei sauni foi e faavae sona aiga, o le molimau foi lea a le tamaitai faatonu o le matagaluega o tina ma tupulaga talavou ia Leiataua Leauga Turner ina ua molimau i luma o le komiti.
Saunoa Leiataua, o le toatele o fanau laiti e faaipoipo i le tausaga lea, e le umi se taimi ae toe malepelepe o latou aiga, o nisi foi e lei sauni i latou e atinae ma faavae o latou aiga.
LAGOLAGO SENATE SUIGA I LE TULAFONO SUAFA MATAI
Ua i luma nei o le maota o sui le tulafono taufaaofi lea ua pasia e le Senate, e faatulaga ai suiga i tulafono o suafa matai ma faamasinoga.
O ia suiga e aofia ai le tulaga lea, afai ae manumalo se itu i le apili ona o se faaiuga a le faamasinoga ua toe apili e le itu sa faiaina, o le a toe toe maua uma e le itu ua manumalo tupe sa faaaluina ona o le mataupu apili, pe afai e tuuina mai le faaiuga a le faamasinoga ae le toe i ai se isi talosaga a le itu faiaina e toe faia i ai.
O le vaiaso fou lea ua faatulaga ai suesuega a le komiti a le maota o sui mo lenei tulafono taufaaofi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fesiligia nisi le faamaoni o ASPA i ana folafolaga
O le mataupu lea na fesiligia ai e Senatoa Velega Savali Jr le Pulega a le Faalapotopotoga o le Eletise ma le Suavai, i lo latou le tausisia lea o a latou folafolaga sa faia, i le ono maua lea o se faamama avega mo le pili eletise a le atunuu, pe afai ae maea ona totogi le latou aitalafu e $2.8 miliona, ona lagalaga ai nisi o finagalo o le atunuu ma o latou fesiligia ai le faamaoni o le ASPA i ana folafolaga ua maea ona tuuina atu i le Fono.
Na taua e nisi o tagata totogi pili o le atunuu i le Samoa News, afai ua maea ona folafola e le ASPA i le Fono sa latou faaiuga i lo latou tuuina mai lea o se faamama avega i pili eletise, pe afai e maea ona toe totogiina tupe sa latou nono e faatau mai ai le suauu i le atunuu, o lona uiga e tatau lava ona latou savavali e tusa ai o ia folafolaga.
“E le tatau i le ASPA ona latou faia ni gaioiga e laa ese mai ai i folafolaga sa latou tuuina atu i le Fono e uiga i se fesoasoani e maua e le atunuu, pe afai e maea ona totogi le latou aitalafu e $2.8 miliona i le faletupe, aua o sui o le fono o i latou ia o loo fai ma leo o tagata o le atunuu i le Fono, afai la ua folafola e le ASPA i le fono lea tulaga, o le atunuu lava lea ua latou folafola i ai,” o le saunoaga le fiafia lea a le tama ia Tamafili Auseuga, o se tama e galue i se tasi o Ofisa o le malo.
O le finagalo fa’aalia foi lea a le afioga i le alii faipule ia Puletuimalo D. Koko, atoa ai ma nisi o tamali’i e to’alua sa avea ma faipule o le Fono i ni nai tausaga e lei mamao atu.
Saunoa le alii faipule ia Puletuimalo, ua manaomia e le atunuu se faamama avega mai pili a le ASPA lea ua maitauina le siitia maualuga i le taimi nei.
Saunoa Senatoa Velega, i se tusi sa tu’uina atu e le ASPA i le Fono ia Setema 2009 na taua ai e fa’apea, afai e maea ona totogi le latou aitalafu e $2.8 miliona, lea sa fai e totogi ai le aumaia o le suau’u i le teritori, ona toe fa’asoa atu loa lea i le atunu’u o se vaega tupe latou te faasaoina mai ai i lea teugatupe.
O le masina o Setema 2011 na maea ai le totogia atu o lea nonogatupe, ma e oo mai lava i le taimi nei e pei ona saunoa Velega, e lei faataunuuina e le ASPA la latou folafolaga sa tuuina mai, ae o lea ua toe faia le isi a latou siitaga i pili o le uila ma le suavai.
Na faamanino e le pulega a le ASPA e faapea, e le na o le tasi le latou aitalafu o loo tau totogi i le taimi nei, ma ua i ai le fuafuaga sei vagana ua uma ona totogi aitalafu e tolu o loo i ai, ona faatoa mafai lea ona faasoa atu i le atunuu se vaega o le paleni e maua mai ai e fesoasoani ai i le pili o le uila.
Na molimau Susana Faiivae, o ia lea o lo o fa’auluulu i ai le vaega o tupe a le ASPA e faapea, ina ua maea ona totogi le aitalafu o loo fesiligia, ona alo atu loa lea o le ASPA e totogi le isi aitalafu e $1miliona, lea sa faaaoga e faatau mai ai nisi o mea faigaluega e faaaoga mo galuega a le ASPA e aofia ai taavale ma masini, ma o lea nonogatupe o loo faamoemoe e tatau ona maea lona totogiina i le masina lenei, ona totoe ai loa lea o le aitalafu e tasi e $7.2 miliona sa fai ia Ianuari 2009, lea ua toe $5.8 miliona o loo totoe.
Saunoa Velega, o le faafitauli lea ua tulai mai i le mataupu lenei, e foliga mai e eseese le auala o loo faauigaina ai e le ASPA lana tusi sa tuuina mai i le Fono, ese le auala lea o loo silafia e le fono.
Saunoa le alii faipule ia Simei Pulu, e tatau ona toe iloilo manino e le Fono le tulaga o le mataupu lenei, ina nei manatu mama i ai le pulega a le ASPA ae le iloa o loo pagatia ai le atunuu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Velega: Manu’a finagalo o le atunu’u ona o ponesi a le ASPA
Na faailoa e le afioga i le alii Senatoa ia Velega Savali Jr i le Pulega a le ASPA i se iloiloga sa faia i le taeao ananafi, o a latou Ponesi ia sa totogi atu i nisi o ana tagata faigaluega, o se gaioiga lea ua faamanu’alia ai (insult) finagalo o le atunuu. O se tasi lenei o mataupu na fesiligia e le taitaifono o le komiti o le ASPA/TEO a le Senate i le taimi o le iloiloga ma le ASPA i le taeao ananafi.
Saunoa Velega, e ui ua fai si umi talu ona maea le totogiina atu e le ASPA o ponesi nei i nisi o ana tagata faigaluega, peitai o loo toatele pea lava tagata o lona itumalo ma le atunuu o loo latou fesiligia le atamai na faia ai lea faaiuga, ae o loo silafia lelei lava e le ASPA le feagai ai o le atunuu ma le tulaga pagatia i le itu tau tupe, aemaise ai foi o lea o loo tau saili e le ASPA ni tupe e fesoasoani ai i lana tautua, ae o lea ua toe faaalu isi nei tupe i tagata faigaluega, ae ua le sefe e tali atu ai i isi manaoga o loo tulai mai.
Ina ua fesiligia e Velega le tulaga i Ponesi, na faamanino ai e Susana Faiivae, o ia lea o loo vaaia le itu tau Tupe a le ASPA le aofai o tagata na faamanuiaina i ponesi, atoa ai ma le tupe sa faaalu ai e le ASPA.
Mai le silia i le toa 400 tagata faigaluega a le ASPA o loo i ai, e toa 66 i latou na faamanuiaina i faamanuiaga o ponesi, lea sa totogi atu i le masina o Oketopa na tea nei, ma o ponesi nei e pei ona talitonu le ASPA, o loo i totonu o le latou paketi ua maea ona pasia atu e le Fono, lea e tusa ma le $53,8000 na faaalu ai.
Na taua foi e le ASPA, o ponesi nei sa totogi mai lava i le tausaga e 2008, 2009 ona taofia lea i le 2010 ona o tulaga pagatia sa i ai le itu tau tupe a le faalapotopotoga, e mafua mai i le tele o vaega sa faaleagaina i le galulolo, ae o lea ua toe faaauau mai i le tausaga lenei.
Na lagolagoina e Velega le tatau lea ona totogi atu ponesi i tagata faigaluega, atoa ai ma lona lagolagoina o le mau a le ASPA, o ponesi nei o loo i totonu o le latou paketi, peitai o le itu o loo tetee i ai le alii Senatoa, o le taimi lea ua totogi atu ai e le ASPA ponesi i ana tagata faigaluega, e le o se taimi talafeagai, ma o le mafuaaga foi lena o le faamanu’alia o finagalo o nisi o le atunuu, ona o lea ua faaalu e le ASPA tupe mo ponesi ae o loo pologa le atunuu e totogi a latou pili ia ua toe sii mai.
Na faamanino e le taitaifono o le komiti faafoe a le ASPA o Asaua Fuimaono i luma o le komiti, o ponesi a tagata faigaluega, o se taui lea ua tuuina atu e tusa ai o le tautua faamaoni ma le galulue malosi o tagata faigaluega, talu mai taimi pagatia sa i ai le atunuu i le galulolo, lea sa maitauina ai le galulue ova taimi o tagata faigaluega, aemaise ai foi i latou sa tipi a latou totogi ina ua manaomia e le ASPA le faasaoina mai o nisi o ana vaega tupe
“O le mafuaaga lena na faamaonia ai loa e le Komiti Faafoe le totogiina atu o ponesi i tagata faigaluega nei, ina ia faafetaia ai le tautua sa latou tuuina mai, ma saga unaia ai i latou ina ia faamalolosi pea e fai galuega lelei e tautua ai le atunuu,” o le saunoaga lea a Asaua na le fiafia ai Velega.
Na taua e Velega ia Asaua, o le mafuaaga tonu lava lea o loo tupu ai le faaletonu, ona o loo faavae faaiuga a le ASPA ma mea fai i luga o lona talitonuga.
“Fai pea lou talitonuga lena aua o oe o loo e taitai i le ASPA, ae ou te tautino atu ia te oe Asaua, e oo mai lo’u oti, e tumau lava lo’u talitonuga, o le gaioiga lea ua outou faia, o se mea ua faamanu’alia ai finagalo o le atunuu”, o le saunoaga lea a Velega.
“Fai pea tou ponesi ae tuu ai pea le atunuu e oi ma pologa,” o le isi lea saunoaga a Velega.
Saunoa Velega, e le tau totogiina i ni tupe le tagata faamaoni, ae taui mai lava i le lagi, ma o le mafuaaga foi lea sa ia manatu ai, e ui lava o ponesi o vaega tupe ua pasia ma o se mea e tatau ona totogi atu i tagata faigaluega, ae sa tatau lava ona fetuunai le tofa ma le utaga i le komiti faafoe ma le pulega a le ASPA, i le tulaga pagatia o loo i ai le itu tau tupe i le taimi nei.
Na lagolagoina e le afioga i le tamaitai Senatoa ia Fonoti Aufata le finagalo o Velega e uiga i ponesi, ma ia taua ai, e le sao le taimi na faatinoina ai lea fuafuaga, e le gata i lea, e le o tagata faigaluega uma na maua lea faamanuiaga, ma e ono tulai mai ai foi le tomumu i isi tagata faigaluega, i le leai lea o ni a latou ponesi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Reunion.com > American Samoa > Pago Pago > Faga'itua High School > Tuija Aaltonen - Ahnu Pulou
Classmates found in Faga'itua High School
Tuija Aaltonen Toya Aboke Scrub Adub Ruth Afamsaga Doreen F. Afe Josephine Aga Siolosega Aga Lendl Ah Fook Lendl Ah Fook Uheina Ah You Dana Aiava Tomasi Aiolupo Amazon Alaimaleata Alo Alii Rita Amituanai Luisa Amosa Chris Anae Tafu Asuega Viliamu Asuega Misioneta Atonio Elizabeth Auelua Matelina Aulava Claudia Ayala Carol Baqui Kalani Barber Kanakope Barber Bibek Basnet Mo Beer Luluu Berns Mr Bin Jaspn Black Bob Boobie Elizabeth Bottoni Dan Brown Michael Brown Patricia Brown Victor Brown Jhon Carlos Mattie Carr Chen Chi Xiong Tugaga Choia Delete Count Joe Jr Daniels Missy Dean Eric Delvaux Rajesh Deswal Dfgdfdfs Dfsgsdf Yas Dimo Amanor Eben Simon Eede Smsm Elatar Chellyfanene@yahoo.Com Email Me! Koey Ena The End Reqwr Erwreq Mario Esera Tropical Essence Yadah Fa'atiga Yadah Fa'atiga Lori Faalaulau Saipeti Faatafuna Jeraldine Faatili Falefia Faga-tuivai Faalavelave Fagafa Jeffery Faiivae Anoimau Faitala Pelenatete Faitoga Siuao Faiumu Sila Falaniko Tevita Feiloakitau Faasolo Fetoai Polly Fiaui Mike Field Aiva Filiaga Maria Filiaga Tofiga Filimaua Samalaulu Filoialii Rodney Finau Lagavale Foilefutu Raukeen Foreman Katerina Fosi Irae Fuao Norb Fuata Pepa Fuata Iaeli Gagau Mafutaga Galeai Tafa Gaoteote Andria George Olivia Gordon Misty Graham Ameen Habib William Hannemann Angela Harris Massimo Ilalio Savelio Ilalio Overlake Ili Overlake Ili Overlake Ili Sabrina Ili Koleta Ioane Taafulisia Ioane Rosetta Ioramo Fale Iosefa John Jay Henrik Johansson Ann Johnson Michelle Jones Junky Jun A K Toyo Kalepo Sina Kapesi Paula Keli Kari Kent Atta Khan Kanelio Ki Lord Kinbote Romeo Kitiona Dyu Kola Satheesh Kumar Mele Lauano Kelvin Le Geyt Hiram Leatualii Richard Lemaota Richard Lemaota Alei Leota Logoitumua Lewis Christina Limutau Malo Liu Malo Liu Ying Liu Tama Livi Ruta Livingston Ufiufi Logova Ana Lologo Sagafili Lolomatauama Tagisia Lolomatauama Sanele Lotu Junior Luafulu Sally Lualemaga Annette Lui Teresa Lui Finau Luiyuen Eteueti Magalei Motuga Mageo Taualoa Malala Fia Malua Nidah Maluia Nafanua Manns Zoranna Mapapalangi Ferdinand Marcos Manufou Mariner Malieo Maui Malieo Maui Jay Mcfarland Atimua Migi Fatima Mikaele Sei Moa Saofaga Moala Gabriel Moana Pisone Moega Soi Peter Monic Laith Moo Brian Morris Iafeta Mose Sameer Mrm Romaine Muai Tiana Muamua Khalid Muhammad Angel Mulitauaopele Losivale Naea Ese Niko Florence Niuatoa Florence Niuatoa Mefi Nua Jacqueline Okesene Jacqueline Okesene Guest One Tasi Orna Theresa Ortquist Otto Otto Otto Otto Asofitu Pacheco Jack Pau Matasaua Pele Moana Petrilli Chunhui Pi Charity Ponausuia Christina Popese Caiti Porter Harrison Porter Harrison Porter Letasi Poyer Caroline Prescott Clark Pretty Princess Tonise Pula Ahnu Pulou


text:
Maea ona tofia sui o ‘Komiti o Suiga’
Na fa’aalia e ni isi o le komiti sa lagolagoina le paga a Lolo Matalasi Moliga ma Lemanu Peleti Sialega Mauga, lo latou le manana’o e tuuina suafa o tagata sa i le isi itu, i totonu o a latou komiti. E pei ona fa’aleo e se tasi o tina, afai o le manulauti a Lolo ma Lemanu e faamuamua tagata, e tatau foi la ona ave le la faamuamua i tagata sa gapatia i le la faamoemoe.
Na faafetaia e Lolo finagalo ma atugaluga o sui o le komiti i lenei mataupu, peitai i lona talitonuga, o faaiuga faapea e na o taitai lava e faia, o le mafuaaga foi lena na tofia ai taitai, o i latou na e faia faaiuga i mataupu faapea.
“O le ma talitonuga ma le afioga i le alii Senatoa ia Lemanu, tatou aapa atu i tua i fanau a le atunuu o lo o i ai le atamai ma le poto, ina ia mafai ona tatou galulue faatasi e fau ai se malo manuia ma se malo lelei,” o le saunoaga lea a Lolo.
“Ta’u mai e oe se tagata o lo o i tua ete silafia o lo o i ai le atamai ma le agavaa e talafeagai ai ona galue i ofisa taitasi nei, ona ma aveese lea o igoa o tagata ua ma tuuina i ai ae tuu i ai le tagata lena, ina ia mafai ai ona manuia le sologa lelei la tatou galuega,” o le isi lea saunoaga a Lolo.
O le aso 6-14 o Tesema ua faatulaga e amata galulue ai le Komiti mo Suiga a le paga a Lolo Matalasi Moliga ma Lemanu Peleti Sialega Mauga, mo le iloiloina o tulaga uma o lo o i ai galuega a le malo i le taimi nei, a’o le’i se’e atu le nofoaiga fou mo le taitaiga o le malo mo le isi fa tausaga, e pei ona fa’alauiloa mai e le Ta’ita’ifono o le Komiti mo Suiga a Lolo ma Lemanu, le afioga Afoa Moega Lutu, i se fonotaga sa faia i le afiafi o le Aso Lulu, i Matu’u.
Na faatumulia le fonotaga i sui o le komiti ma e na lolofi atu latou te fia molimauina ulua’i tofiga ua amata ona agai atu i ai le nofoaiga fou.
E 44 Ofisa eseese o le malo ua maea ona tofia i ai komiti taitasi latou te asia ma vaavaaia, i le lalo o le faatautaiga a taitai komiti ma ona fesoasoani e toalua faapea ai ma totino o komiti taitasi.
O ni isi o Ofisa iloga o le malo e pei o le Ofisa o le Kovana, ua tofia i ai Dr. Oreta Crichton ma Muagututia Leapai Faaola; Matagaluega Tupe ua tofia i ai Falema’o Pili ma Fala Sualevai; Matagaluega o leoleo ua tofia i ai Peseta Dennis Lutu, Saitia Maui’a ma Papalii Marion Fitisemanu.
O le Ofisa o le loia sili ua tofia i ai Ameko Pato ma Faga Fualaau; Matagaluega Tagata Faigaluega ua tofia i ai Le’i Sonny Thompson ma Eseneiaso Liu; Matagaluega Soifua Maloloina ua tofia i ai Dr. Victor Tofaeono ma Tuileama Nua; Ofisa Su’etusi ua tofia i ai Tuika Tuika, ma le Matagaluega Puipuiga Lotoifale ua tofia i ai CMS Iuni Savusa ma Vaito’a Hans Langkilde.
I Ofisa tumaoti e pei o le ASPA ua tofia i ai Utu Abe Malae ma John Utu; O le LBJ ua tofia i ai Dr. Fuata I’atala ma Rep. Faimealelei Anothy Allen.
Na saunoa isi sui o le komiti, afai o se tagata sa galue muamua i se Ofisa o le malo i tausaga ua mavae, e le tatau ona toe tuuina i ai lona igoa i le komiti o suiga lea ua tofia latou te asia lea ofisa, aua o le a atili ai lava ona tulai mai faaletonu i lena ofisa.
Na faamanino e Lolo i le la komiti e faapea, “E le faapea ua tofi oe e te taitai i le komiti o suiga poo se totino foi o le komiti i ofisa eseese a le malo, ona e manatu lea o oe o le a e taitaia le Ofisa lena pe ete galue ai foi, e leai, e leai lava se fesootaiga o a tatou komiti o suiga ma le filifiliga o taitai o ofisa ma matagaluega a le malo, o le faaiuga lena e patino ia maua ma Lemanu”.
O le tiute a komiti o suiga e pei ona faamanino e Lolo i komiti taitasi, e le o le o e sailiili ni faaletonu pe vaavaai po o i ai ni faiga pi’opi’o i totonu o Ofisa ma Matagaluega a le malo, ae o le taumafai e saili le tulaga o lo o i ai le malo e fuafua i ai galuega pe a oo i le taimi e tutulai mai ai mo leisi fa tausaga.
“Ia fai la outou galuega i le loto maualalo, aua ne’i aafia ai isi uso a tagata o lo o galulue ai i totonu o Ofisa a ia fai i auala lelei, aua ne’i faia i ni auala e tupu ai ni vevesi a ia fai i le poto ma fai fiafia a outou galuega, ia maua e outou le galulue faatasi i komiti ma taitai komiti, ma fai a outou galuega ma le faamaoni,” o le saunoaga lea a Lolo.
Saunoa Lolo e faapea, pe ova atu lava ma le ta’i 20 sui o komiti taitasi e le afaina lea i lona manatu, pau lona lagona ia maua uma e tagata le avanoa e fai ai i latou ma sui o le Komiti o Suiga, aua e le o tagata uma sa galulue i le la faamoemoe ma Lemanu e maua avanoa e galulue ai i le malo, peitai afai e maua le avanoa e tautua ai i le Komiti o Suiga, o se tulaga lelei lea mo tagata uma.
Ae na saunoa Afoa e faapea, pau tiute a komiti e fai o le vaavaai o le tulaga o lo o i ai le malo ae le tatau ona vaavaai masei.
“E le o tatou o ni leoleo suesue poo ni FBI, pau la tatou galuega e fai o le sailiili ma vaavaai,” o le saunoaga lea a Afoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Amanaia galuega fesoasoani laveai a Lina Chang
Tusia: admin 18/05/13
O le tulai mai o le tamaitai Peresetene o Lina Chang, i le faatinoga o galuega fesoasoani a le Faalapotopotoga o le Toomaga mo ē Puapuagatia i totonu o Samoa, Amerika Samoa, Niu Sila ma Ausetalia, ua amanaia nei i se faailoga taualoa ua tauaao atu i ai e se faalapotopotoga lotu i totonu o Asia ma le Pasefika.
O le faalapotopotoga lenei e ta‘ua o A‘oa‘oga a Keriso ma Aiga uma – Every Home for Christ Ministry. E aofia ai atunuu eseese uma lava o lenei itulagi ma sa usuia i Apia sana fonotaga i le faaiuga o le vaiaso na tea nei.
O le autū o lenei faailoga taualoa, ina ia amanaia ai galuega faale-Atua o vaaia i soo se itu o le Lalolagi ma o galuega o loo faatautaia e laveai, fesoasoani ma alofa atu ai i tagata lautele o le atunuu.
Sa faaalia le agaga maualalo o le tamaitai o Lina Chang i lenei faaaloalo tele ma ua avea ai o ia o le tagatānuu muamua o Samoa ua maua lenei faailoga taualoa.
I le sauniga e aloaia ai lenei faailoga tāua, na faaalia ai e le Pastor Manasa Kolivuso, o le Faatonu o lea Talitonuga lotu i Asia ma le Pasefika, ua tolu tausaga o lenei faailoga ma e saili lava e le “Every Home for Christ Ministry” tagata o lea atunuu ma lea atunuu ua molimauina a latou galuega lelei ua fai ona tauaao lea i ai o lenei faailoga taualoa, ma o se faafetai lea mo lo latou sao i le suiga o
soifua o tagata.
Faaalia e le tamaitai ia Lina e lē vaai i lona tofiga o se tofiga o se taitai ae o se tofiga ua faia ona o ia o se tina e lē gata i lana fanau e toalima ae o se tina i fanau uma o Samoa ua sulu atu mo se fesoasoani i le faalapotopotoga o le Toomaga mo ē Puapuagatia.
O le tamaitai o Lina Chang o ia o se tasi o tamaitai o le lio o tamaitai na galulue faaleoleo ma galulue faaloia i Samoa na faavaeina lenei faalapotopotoga ona o lo latou manatu e tatau lava ona iai se isi auala e tineia ai le tulai mai pea o sauaga ua faia faasaga i tamaitai ma fanau.
E lē gata i lea o le tele o isi mataupu ua aliali ai le toatele o i latou ua soifua i se olaga lē tagolima ma le mativa.
Ua matuā tele vaega o Samoa ma isi itu o atunuu e pei o Amerika Samoa, Niu Sila ma Ausetalia ua faatutū ai lala o lenei faalapotopotoga mo le manaoga lava lea e tasi ma o le faamoemoe o le faalapotopotoga lenei ina ia mafai ona iai se auaunaga e sulufai i ai tagata pe afai ua leai se isi tali e maua i o latou mafatiaga.
O lea lava la e galue ai le tamatai o Lina Chang, ma o ana atinae faapisinisi sa tele ina alu i ai lona taimi, ua faaauau nei e lona aiga ma lana fanau, ae ua tuu atoa lona taimi e avea ai ma taitai o lenei faalapotopotoga tele i Samoa ma atunuu mamao.


text:
Alofa: Fa'avae ai Aiga— Vaega 88
Au mai fa’amanuiaga e tolu mo Loimataoapaula
Ua va’aia ataata o le aso fou, ua fa’alogoina fo’i le tausagi o manulele i le vaveao ua iloa ai le alofa ma le agalelei o le Atua, ina ua alafa’i mai i le manuia le aiga i lea taeao. E le i malamalama lelei le taeao, ae ua ala usu le tama o Eteuati e sauni le ti aua ona matua, ae maise ai o le laugatogi a lona tuafafine o Loimata lea o le faia i lea aso.
E le i maua se malologa lelei a Loimata i le po atoa, ona ua lagona le popole o lona loto, ua avea lea ma ala ua le mautonu ai lona mafaufau. E fai o lona fefe i lona tina, ae o lona manatu i tausuaga a ona tuagane lea na fai nei ia te ia i le po.
Ina ua ma’ea le tapenaina o le malu taeao, na savali atu nei Eteuati ma tu’itu’i le faitoto’a o le potu moe o lona tuafafine, “Loimata, Loimata ia o le a le na, o le a e saga moe lava, nofo mai i luga e sauni ua vave le taimi. A iloa ea e le tagata e uli va’a ma le maua sana fa’ailoga, ona tau ala vave lea i luga.”
Na tau pulapula a’e nei mata o le teine ma toso ‘ese le ie o le fa’amalama lea e i talane o lona moega. Na tau muamua lana va’ai i le matagofie o fugala’au o le togala’au a lona tina lea e i luma tonu lava o le fa’amalama o lona potu moe ma iloa ai, ua va’aia le tau’ata’ata mai o ave o le la i le taeao.
Ua tu a’e nei i luga ma savali loa i fafo, ona o lona fia iloa, po’o ai nisi o lona aiga ua maleifua mai i fanuga lelei o le aso fou. Na tau fai si fa’aletonu o le mafaufau o le teine, ona ua ia manatua nei e muamua fai le le malutaeao a ona matua ona o ai lea. Na tau soloi nei ona mata ma savali atu i le potu malolo, e le i saofa’i lelei Loimata i luga o le nofoa, ae vala’au ane i ai lona tuagane o Eteuati.
“Loimata, oi oi, se ala lou mafaufau, o lea ua uma ona ou saunia le malu taeao a Tama ma Tina, ua pei oe e le o se teine, alu e sauni ua vave le taimi.” Na o’o lava i luga o le nofoa le nofoi o Loimata e le i toe fa’atali. Na iloa mai nei e Eteuati, na ona savali mai lava o Eteuati toso fa’atata i luga, ma ta’ita’i loa i le faleta’ele.
“Alu se i e o’o i le vai, ma fufulu ou somo, fa’avave, ua toeitiiti feala mai i luga le lo’omatua ma le toeaina e te le i sauni lava. Na o si o’u alofa atu lava i a te oe pe a ala mai le lo’omatua o e nofonofo.” Na la’a nei i totonu o le fale ta’ele ma ua amata loa ona ta’ele. Ua toe manatua ane e le teine, e leai sona solo na avatua i le taimi na savali ane ai i le potu malolo ma ua taumanuo nei lona tuagane e alu ane e avane lona solo.
“Eteuati, Eteuati, fa’amolemole alu i totonu o lo’u potu e au mai lo’u solo, ua galo ia te a’u ona au mai.” E mulimuli vala’au mai Loimata, ae ua leva ona i totonu o le potu Eteuati e tau su’e mai le solo o lona tuafafine, fa’atasi ai ma le matatioata a Loimata lea sa ia va’ai i ai o fa’aaoga e le teine.
Na fetaui le matala mai o le faitoto’a o le potu moe o Loimata, ma le oli oli atu o le tu’itu’i a le toeaina o Lameko, ua pei e oso i se niu le toeaina, i le matala mai o le faitoto’a, ae va’ai i foliga o lona atali’i. E le i toe fa’atali le toeaina i lea taimi.
“Eteuati, o le a lau mea lea e fai i totonu o le potu o lou tuafafine, ua uma ona ou tautala atu ia te oe, e sa sa ona e toe solia le potu o Loimata, tautala mai nei ae e le i o’o atu lo’u lima ia te oe.”
Na va’aia e Eteuati i lea taimi le le malie o lona tama ia te ia “Tama, malie lou finagalo, na ou sau e su’e atu le solo o Loimata, ua uma ona ou fafagu e nofo i luga ua ao ma alu e sauni, na ou toso fa’amalosia i totonu o le faleta’ele, a’o lea ua ou sau e su’e atu lona solo.” Ua fa’amalaulau uma nei e Eteuati ana mea na fai, ina ia malamalama ai lona tama i le mafua’aga ua alu ai i le potu moe o lona tuafafine, fa’atasi ai ma si ana fa’aopoopo ina ia ‘aua ai ne i sasaina ia, pe ta’u fo’i e lona tama i lona tina.
Ua le tautala le toeaina o Lameko i lea taimi, ua toe mafaufau i uiga o lona atali’i, o Eteuati, e le gata i lea itu, ae ua toe manatua vave e le toeaina le la talatalanoaga ma le lo’omatua e uiga i le la tama lea o Eteuati. Afai o le a o’o i ai lona lima, o lona uiga, o le a sasi ai ia. O lea fo’i ua fa’alogologo atu, o Eteuati lea e sau i le potu e su’e atu le solo o Loimata. Ua na o le tu nei o le toeaina, “Alu e ave le solo o le teine, ai o fa’atali mai, fa’avave.”
Ua fa’amimini nei tau ‘au o Eteuati ma tau fa’aofiofi mai i fafo i le faitoto’a. Na lagona le fefe aua ua iloa lelei , e lelei lelei lava lona tama, ae a o’o loa ina ita, e le toe mafai e le latou tina ona taofiofi. Na fa’apea nei mafaufuaga o le toeaina, e sa’o lava, o lo’u atali’i lenei e i’u lava ina fa’afafine ma ona uiga, ua leai se ‘ese’esega ma Lipine.Ua lulu le ulu o Lameko ma savali atu i le potu malolo e fa’atalitali ai le ta’elega a Loimataoapaula.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le fa’aiuga o le vaiaso na se’i mavae atu nei sa vala’au mai ai se tasi o tamā matua i a Samua Tavita Talapusi mai le itūmālō o Vaimauga ma fa’ailoa mai lona le fiafia i le tulaga e pei ona ua eliina ai nei le oneone e nisi o kamupanī i le vaega tonu lea o lo’o i ai le auala laupapa i Vaisigano.
O lenei tulaga e pei ona ua ia ta’ua le le lelei tele ai o lea vaega o lo’o fa’atinoina e i latou nei, ma o lona manatu ua tatau nei loa taofi. “Taofi le eli’ina o le oneone.”
“O le galo tele o a’afiaga e tula’i mai i i le taimi mulimuli ona o le mana’o i le tupe o le isi lea tulaga o le faia ai o nei gaioiga le talafeagai,” “O le auala laupapa e tatau ona va’ai lelei e pei o se tamā ma se tinā ua va’aia lelei la la’ua fanau, ma e ao ona silafia lelei fo’i o lenei ua savali i le 57 tausaga o lea auala laupapa, ma o se fausaga malosi tele pe a fua atu i ai i, ma e tatau ona va’aia lelei ni isinia mo fautuaga talefagai lelei ona fai ai lea otou uiga.”
“O se lapata’iga lea auā a tupu se fa’alavelave ua tigaina fo’i le mālō, ae tou matamata e pei oni vale, ae tou te le vālea, ae afai ua fa’atagaina fa’aletulafono ia va’ai po’o sa’o le suaina o lalo o le auala laupapa, a vaai lelei i le ata o le auala laupapa, ua pi’o leaga lava, ua amata ona goto i lalo le ogatotonu, ma o le tele ai le faigata mo tagata ma ta’avale.”
“O lea fo’i matou te manana’o i tupe ae matou te puipui ma fa’ataūaina ele’ele o Vaimauga ma lona si’osi’omaga i le fa’amatagofieina o le taulaga ma Samoa e pei ona fagufagu mai ai le Ofisa o Turisi.”
“E pei ona i ai Afioga Pa’ia a le Atua i le 1 Timoteo 6:10-11, Auā o le mana’o i tupe o le pogai lea o mea leaga uma lava, ua mana’o tele i ai nisi ona sesē ai lava lea o i latou i le fa’atuatua, ua tuia ai, ua ati i latou e i latou i puapuaga e tele.”
“Ou te matua mamao lava i le auala laupapa lea, o aso la ua leva sa tele lava
ona o matou tafafao ai i lalo ifo o le auala lea, ma ua tele lava suiga ua i ai i lenei vaitau, e matua’i le talafeagai lava lea tulaga o lo’o fa’atinoina e i latou nei.”
“O le tele o lo latou eliina o le vaega tonu lea o le a telē se avanoa e fa’aletonu ai pou simā tetele lea o lo’o fai ma poutu malosi e latou te taofi’ina lea auala laupapa, lona uiga e maualalo loa le eliina ai, o le a gau
ma malepe loa i lalo.”
O le aogā tele o lenei auala laupapa mo femalagaina o se tasi lea o tulaga taūa tele i le silafia ai e Samua ona o lo’o mafai ona feso’otai ai ma Matautu ma fa’asolo atu ai i le atu Vaimauga ma le tele o afio’aga i lea vaega o le atunu’u ma e na te iloa e le taumate le tele ai o tupe o le mālō e fa’aaluina ai.
O se tasi o sui o le kamupanī o le Bluebird i a Dury Westerlund lea o lo’o latou eliina le nofo’aga tonu lea, na ia ta’ua ai ua ma’e’a ona tu’uina atu e le Matāgluega o le Punaoa Fa’alenatura ma le Si’osi’omaga le fa’atagana latou te fa’atinoina ai lea galuega ma o le fa’ataunu’uina ai o se tasi o pōlōketi a le Matāgaluega o le Suavai o le auga tonu lea o lea elieliga oneone.
Sa taumafai atu i le Matāgaluega o Si’osi’omaga ma o latou fa’amaonia la latou fa’atagana aloa’ia mo le Bluebird e ala lea i le pemita.
O se tulaga na tete’e ai Samua ona sa ia fa’ailoa pe ua uma ona faia le pemita pe leai fo’i e tatau lava ona manatunatu lelei i vaega uma auā le agai i le lumana’i aemaise le saogalemū o tagata uma lava.


text:
Umusa le Fale: Mapusaga mo Aiga
O le aso ananafi na tatalaina ai faitoto’a o le Maota fou o le Auaunaga a le Malo i ona tagatanu’u ua fa’asauaina ma ua le saogalemu ai le soifua o Tina ma fanau, po’o nisi ua mu o latou fale ma ua leai se nofoaga e tau ina mapu i ai ae saili se fale e fa’amautu i ai, ae maise fo’i aiga ua a’afia i tete’aga matua, ma ua le saogalemu fo’i le ola o se tasi o matua ma le fanau.
I so’o se ituaiga a’afiaga fita e a’afia ai matua ma fanau, fa’afesili mo se fesoasoani a le Matagaluega o Tina ma Talavou, po’o le Charity & Hope Ministries lea ua latou va’ava’alua mo le fa’aaogaina lea maota, ia tautuaina ai i latou ua a’afia o latou lotoifale i puapuaga fa’afuase’i po’o sauaga ma le tulaga o mafutaga tete’a ma ua iloga mai o le a fa’aletonu ai ma le soifua o le fanauiti. O le nofoaga lenei, e tau lava ina mapu ane i ai, ae saili se nofoaga mau mo aiga!
O le galuega na fa’atinoina lea mo le sefulu lava vaiaso, ae o lea ua umusaina. O se galuega na fa’atautaia lava e le aufaigaluega a le Matagaluega a Tina ma Talavou, fa’atasi ai ma le fesoasoani malosi a le aufaigaluega a le Administrative Services. O le ata na tusia ma toe pasia fo’i le fausaga, e le Matagaluega o Galuega Lautele a le tatou malo.
Ua fa’ailoa mai o le tinoitupe na fa’atino ai lea galuega na talosagaina mai lava i le Housing Division a le Malo tele, ma e tusa ua lima tausaga o fa’ao’o mai pea lea ta’i $40,000. ae faigata ona fa’aaoga aua e le mae’a ai se poloketi.
O le tu’ufa’atasia o lea vaega tupe itiiti mai nei tausaga e lima ua maua ai le aofa’iga e fa’atino ai loa e le Matagaluega o Tina ma Talavou le Maota ua tutula’i nei i le Lua Street i le Paka Liona i Tafuna. O le sui lava sa gafa ma lea galuega mai lona amata se’ia o’o i lona fa’ai’uga, o le susuga Pa’u Roy Ausage ma o se tala fiafia lava, ona o lo’o ua mautu mea uma, e o’o i le sapalai o mea’ai, fa’atasi ai ma le fa’ameafaleina o le Maota atoa e tusa ma le 4 potumoe, umukuka ma faleta’ele e lua ua i ai, ae sili fo’i ona matagofie lona Umukuka ma le potu malolo.
O se auaunaga ua au, aua sa le mafai ona matu’u mai lea seleni mo le fa’amoemoe se’iloga ua mae’a usita’ia e tatau lava ona i ai se sosaiete tumaoti, e le o se vaega o le Malo, ma e le o galulue fo’i e saili ai so latou lava tamaoaiga tausi. O lea itu, na filifilia ai loa le Charity & Hope Ministries lea e ta’ita’ia ana galuega uma e le faletua o Aomalo Aumoeualogo.
“Ou te fa’afetai tele i le avanoa o le a matou tautuaina ai le mamalu lautele e ala i le fa’aaogaina o lenei fale. E mautinoa lava, e tonu le fa’amatalaga a le Kovana e tusa ai o sui o le a o mai ma fa’aaogaina le maota lenei, “O i latou ia o lo’o a’afia tele o latou lagona, ia onosa’i ma ave pea ia i latou se isi lagona fou e fa’afou ai o latou olaga ma ia toe tamau le fa’amoemoe, ia fa’amausali aiga.”
Mai le Charity & Hope Ministries, o lo’o faia lava latou galuega e saili seleni ina ia la’uina mai so’o se ituaiga oloa e saili e tagata o aiga ta’itasi e tausia ai i latou e aofia ai lavalava, mea’ai, o mea e fa’aaoga i totonu o aiga, atoa ai ma le tausiga lelei o fanau.
O latou pusa oloa tetele sa aumaia mai Amerika, lea ua faia ai a latou Faleoloa mo le fa’atau atu ai o oloa na uta mai, ma ua iloga le taugofie mo oloa matagofie ma le anagata. Va’ai sou avanoa e fa’atau ai i le latou fale’ie, ma e fa’atuina lava i le latou Ofisa autu i Malaeimi.
O le faletua o Aomalo Aumoeualogo, sa auai fo’i i le sauniga e tatala aloaia ai lenei tautua ina ia amatalia.
Ua fa’ailoa mai e Pa’u Roy Ausage, O le a alofaiva atu le matagaluega ma le Charity & Hope Ministry ina ia a’oa’oina muamua le aufaigaluega i tomai e mo’omia mo nei ituaiga o galuega, o le faufautua ma le aoaoina o matua ma fanau i uiga e ao ina faia e maua ai le nofo lelei o Aiga Samoa.
“Mo le i si lua masina, o le a faia ai nei a’oa’oga a le aufaigaluega, ma o le a tapena ai mo le tatalaga aloaia o le Maota o Mapusaga mo le auaunaga sa fausia fa’apitoa ai.” O se fa’amatalaga lea a Ausage. “O le tau o le fale lava latou fa’atasi ai ma le totogia o le aufaigaluega kamuta na fa’aalu ai le $120,000. Peita’i, o isi mea e aofia ai le fa’ameaafale o lea fale, ma le fa’atauga o le sapalai mo le tausiga fa’apitoa o tagata e aoga i ai le Maota, ua mae’a tapena fo’i ma le fa’ameafaleina o le ofisa autu e fa’atino ai fa’amaumauga ma isi tautua e feso’ota’i lelei ma le Maota lea ma lona ‘auga, ua atoa ai lava le tupe na fa’amatu’u mai.”
O se saunoaga a le afioga le Kovana Sili i le tatalaga o lea maota, sa ia fa’ailoa ai, “Ua iloga nei, ua tonu lelei le tu’uina o le seleni lea i le Matagaluega o Tina ma Talavou, aua o lea ua tino se mea lelei ma le aoga mai se vaega tupe ititi, sa le mafai ona fa’aaogaina e isi matagaluega, ona e le lava ai se mea! Lea ua tula’i mai ma ua aoga tonu lava lea tupe i le fausaga o le fale e pei ona fa’atulaga mai ai e le HUD. E i ai nisi vaega tupe iti sa fa’amatu’u mai isi alagatupe, na fesoasoasni tele ia mae’a lelei lea poloketi mo aiga mafatia ma ua leai se fale e sulufa’i atu e fa’amautu i ai mo sina taimi.
O le poloketi lea, au fa’aalu lava le vaega tele mo le poloketi, ae ua le fa’atele i le itu a le aufaigaluega. O lona uiga, e mo’omia lava i latou e ofo mai a latou tautua mo le fa’agasologa aga’i i luma o le tatou auaunaga lenei.
O se ‘aiga mamafa ma le felanulanua’i sa taua’aoina e le fa’atino fa’atonu o le matagaluega, Leiatauasa Leuga Turner ma le aufaigaluega mo le mamalu na aofia potopoto i lea fa’amoemoe, ae muliga ai, fa’agasolo mai le fa’afiafiaga e fa’anofo filemu ai le aofia, ae ‘auga lava fa’atinoga i mafuaga e ala ai ona o’o atu se aiga i le Nofoaga o Mapusaga! O le fa’atinoga muamua, o le aiga ua le usita’i tamaiti ona ua popoto ma ua tele atu mea ua latou maua i o latou olaga, nai lo latou matua. Ona o lea, ua latou le maua ai le ava i matua! Va’ai le tulafono 5. O le fa’atinoga lona lua o le Tauga Apu i Niu Sila, e mafua ai ona malepelepe ma pisa aiga!
O le fofoga lava le tofa Pa’u Roy Ausage sa faia ma sui e saunoa mo le pa’ia o le aso, ae o le susuga le Faife’au Henry Roberts o le Word of Life sa avea ma sui e tatalaina le polokalama i le tatalo ma toe fa’ai’u fo’i le fa’amoemoe i le tatalo. O fa’aaloaloga fa’ale-atunu’u sa faia fo’i e le afioga le Fa’atonu talimalo Lei’atauasa Leuga ma le matagaluega i le mamalu na sasao i maota ae a le fa’amoemoe lea.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tiimu tafao - sisi te fuka o Tuvalu
Ne tusi ne Silafaga Lalua
I te taeao o tea so anafi Aso Faa po 23 o Aokuso ne paa I ei te ulufonu mai te tiimu tafao a Tuvalu I Samoa I te faigamea ne fai I te fakai o te Kolisi o Samoa mo te sisiiga o te fuka o Tuvalu.
Mea nei se vaega o te polokalame ne fakatokagina ne Samoa mo fakatalofa I ei ki tiimu tafao mai fenua katoa o te Pasefika I te faiga tafaoga tenei.
Te tino tusitala a te leo o Tuvalu ko Silafaga Lalua I Apia ne lipoti mai me ia Tuvalu ko te lua nei o fenua ke sisi tena fuka I te fakai tenei mai tua o Tokelau, kae ne lipoti mai I te faigamea ne aumai I ei a fakatalofaaga a te pule o se fakai o Samoa kit e tiimu Tuvalu.
Ne fakamanuia atu a ia kit e tiimu I ana taumafaiga mo tafaoga kae ne akai atu foki ke fakaavanoa olotou taimi o matamata I uke o tena fenua gali kae koi nofo latou I Samoa.
Ne fakaagai atu tena lauga mo tena fakatalofaaga net e takitaki Malaga ko Monise Laafai ki te lauga fakafetai mo te fakatokaga ne latou se faigamea e amanaia ei Tuvalu.
I ana muna me ia latou e fiafia kii o fakatasi atu ki te 13 o faiga tafaoga a te Pasefika I Samoa, kae se gata I ei e fiafia kii latou ona ko kau atu a Tuvalu ki te Olympic tela ko te fakapotopotoga lasi loa a te lalolagi mo mea tau tafaoga.
Te tiimu ne maua ne ia te mealofa ko te tanoa mo nis mea aka kae ne fakafoki atu te alofaaga I te mealofa e aofia I ei se papa, te ili mo te tui fafetuu tela ne avatu I se alofa ne paa ne te tiimu tafao katoa.
Palele


text:
Mana’omia se suiga tulafono sauaga faasaga fanau laiti
E talitonu le alii kovana ia Togiola Tulafono, e tatau ona i ai se suiga i le tulafono lea e faia ai sauaga faasaga i tamaitai, ina ia mautinoa e le gata e faasala le alii sa faia le solitulafono i le tamaitai, ae tatau foi ona i ai se vaega o le tulafono e aafia ai le tamaitai pe afai sa malie i ai lona loto e faiaiga ma le alii ua molia.
“E foliga mai e faatutu lava le mata o le tulafono i le alii ae leai lava se mea e lape ai le tamaitai o loo fai ma le loto malie le faiaiga a’o laititi o ia, ma ou te iloa o le isi lea itu o loo matou taumafai lava e tau saili se fofo ina ia o gatasi ai itu e lua ae le o le pagatia na o alii ae faasaoloto tamaitai,” o le saunoaga lea a le alii kovana.
O lea mataupu na faatula’i e se tina i le taimi o le polokalame a le alii kovana, ona o le mataupu e uiga i le tautua a pasi aoga ma le la’uina o fanau aoga i taimi e a’e ai aoga.
Na taua e le tina lea i luga o le polokalame a le alii kovana, o le isi faafitauli ua ia maitauina i le tautua a pasi aoga, o le vave momoli lea o fanau aoga i faleaoga ae le’i taitai malamalama le taeao, ona tia’i ai lea o fanau i faleaoga ae toe nanati mai le ave pasi ma lana pasi e toe piki atu isi tamaiti aoga.
Fai mai le molimau, o isi ia auala e mafua ai ona aafia fanau teine laiti i faiga faasolitulafono ma faiga le alofa mai isi tagata, ona o lea ua maua le avanoa e tuua ai na o i latou i le faleaoga e aunoa ma se tagata matua poo se faiaoga e vaavaaia i latou.
Peitai na saunoa Togiola, tusa lava pe o le a le vave momoli o fanau i le faleaoga i le taeao e le’i malamalama, tusa lava foi pe tuua na o fanau aoga e aunoa ma se faiaoga poo se tagata matua, afai lava o le teineititi ua mautu ma maua’a aoaoga a ona matua i lona loto, e le mafai ona toilalo lona loto i faaosoosoga a le fili e lu’itauina ai o ia.
Na faamanino e le alii kovana e faapea, o le tulafono o loo i ai, soo se taimi lava e aafia ai fanau teine laiti i gaioiga tau feusuaiga, e faasala lava na o alii, peitai e tatau foi ona i ai se vaega o le tulafono e saisaitia ai ma tamaitai pe afai sa faia ma le loto malie feusuaiga.
Saunoa Togiola e faapea, o loo latou taumafai pea ma loia e saili se fofo o le mataupu lea, ina ia taofia ai le aafia itutasi na o alii ae tatau foi ona i ai se vaega o le tulafono e aafia ai tamaitai pe afai sa faia ma le loto malie le solitulafono.
Ae i le malu puipuia o fanau teine laiti mai solitulafono, o le matafaioi lena a matua uma lava, aua o i latou e afua mai ai le ola mautu ma le saogalemu o fanau.
I le mataupu e pei ona faasea ai matua i le vave momoli lea o fanau i le taeao i le aoga, vaai le lomiga o le To’asavili i le Aso Toana’i ua fano mo le tali a le kovana.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala i Taaloga
O LE ALI'I SAMOA LENEI O CHESTER BROWN.
O se alo Samoa e igoa ia Chester Brown lea ua pikiina e le 'au lakapi fa'a-Amerika e le a’oga a University Georgia ma e maua mai fa'amatalaga e le lelei ia pepa nofo mau a ona matua po 'o se Visa ua ala ai ona leaga le maua se avanoa a Chester, tusa lava pe na fanau i USA. O le tama lenei o Chester Brown e 6' 5" lona umi ae 340 lbs, na a’oga ia i le Hineville Bradwell Insitutued (Georgia) ma o le olaga atoa na ola ma fanau i Georgia ma o lana a’oga lenei na mana'o i ai i lona olaga o le University Georgia i lona laitiiti mai.
E le'i leva tele ona fai le tulafono lenei o le Iunivesite ae o lea ua lalavea ai le tama nei o Chester Brown i le tulafono, ua mae’a ona fa'ata'atitia.
E tusa pe ana fai e fanau i Amerika ia Chester ae ua le mafai e ona matua ia pepa a’oga, e le mafai ona taulia i tulafono a le Iunivesite, aua e leaga pepa a ona matua.
E tusa pe na fanau le tama lenei o Chester i totonu o Amerika ae fa’aletonu ia pepa a ona matua ona faigata ai lava lea ona toe fai ona pepa (documents) e iloa ai o laua lea e nonofo I Amerika.
Na ta’ua mai fo'i e le Atlanta Journal le mea lea na manana'o uma i ai faia’oga i le naunau tele ia Chester ona o le tasi lenei o tagata e lelei le ta'aalo, ma ua matamata i ana lipine (tapes) sa manana'o uma ai ia faia’oga a le Iunivesete, a o lea ua laveavea i le tulafono a le Iunivesete lenei.,
E lelei pe ana mafai ona fa'amaonia le nofomau i Amerika a ona matua, ae leai lava se mea e faia ai fua si tama o Chester, pei o le tulafono fo'i lea na lavea ai Jessica Coloti lea na a’oga i Kennesaw State lea fo'i na tupu ai le fefinaua’iga, ae na fanau fo'i i Amerika, ae e le i maua ane ona matua e le i faia pepa nofo-mau i Amerika.
Ae te'i ua ‘ave ane e o mai Mexico matua ia, lea na tu'u lava lea e ‘ave i lona atunu'u i Mexico, lea na falepuipui ai i se vaitaimi e le'i umi, ae sa faia i ai se finauga a loia i le mea na fanau ai le teine, ae le pona e leai se fa'amaoniga o pepa o Jessica.
Sa toe fa'aauauina ana a’oga na fa'ai'u ai i le tausaga ua te'a i lana a’oga lava o Kennesaw State, i luga o se sikolasipi na ‘ave i ai e le a’oga.
O lo 'o taumafai pea lona aiga e fai mea e iloa ai le sa'o, tonu ma le fa'amaoni, i le taumafaiga o pepa malaga a ona matau, i mea uma e iloa ai le lavealavea ai fua o Chester i le tulafono talu ai lona fia alu i le University of Georgia i le ta'aloga o le lakapi fa'a-Amerika.
Ae o le la e tele fo'i isi a’oga la e manana'o ia ai, pei o le TCU, Tulane ma Syracuse ae o le mana'o lava i a’oga i le Sitete o Georgia ae maise ia lava le UG, pe ana leai le Georgia Board of Regent po 'o le 'au vaega lea e va’ai le a’oga po 'o iunivesite, 'O so 'o tagata lava e le ui mai i le ‘auala fa’atulagaina ma ala o le tulafono, e le mafai ona aoga i totonu o lea Sitete sona alo po 'o le le mafai fo'i ona a’oga ma le lua (2) tausaga fa'a-le-a’oga ona mafai.
A leai, e le mafai lava ona aoga e tusa ai ma ala o le tulafono."
Fai mai le ali'i faia’oga o Mike Farrel, "E tele lava le avanoa o lenei ali'i o Chester Brown e naunau lava e a’oga i le iunivesite o Georgia, ae o le la fo'i e manana'o mai i ai Miami, ma UFC, Florida State, e lelei lena e leai se latou tulafono pei o Georgia, e alu i ai lenei ali'i Samoa e fa'aaoga ai lona tino ma lona malosi.
O Chester Brown i le ta'aalo o ia i le laina o le 'offense' i le tulaga e igoa le 'guard'.
HOSEA GEAR UA TOE TAUA MAI NEI I LE 7 A NIU SILA MA TA'AMILOSAGA O LE LALOLAGI.
O Hosea Gear o le uigi fa'amoemoeina lenei a le All Blacks, ae le'i ta'aalo i le 'au lenei a le All Blacks, talu ai sa lavea i le vaitaimi tonu lava i le su'eina o le 'au o le lalolagi i le lakapi, e ta'aalo mai i le 'au a Otaga Highlander i le ta'amilosaga o le Super 15, ae ua toe mana'o nei e ta'aalo i le ta'aloga o le 7s, ae maise ai le fitu a Wellington.
O lenei ali'i o Hosea Gear o ia fo'i na fesoasoani i le fitu a le Taupulega po 'o le Commonwealth Games lea na faia i Initia i le tausaga 2010, lea na siamupini ai Niu Sila i le Pine ‘Auro a le lakapi fitu,
O lona uiga la ua masani i le faia’oga o le 7 a Niu Sila ma la latou faia’oga o Gordon Tietjens ma le faiga o le 'au. O ia lea ua atoa ai le to'afa fou o lenei 'au a Niu Sila ua toe ofi atu i le 'au siamupini o le ta'amilosaga lenei o le lalolagi i tausaga uma, na amata mai lava i le 2000 se'i o'o mai i le tausaga lenei 2012, o lea la o le a toe tamo'e ai le uigi tuai lenei a le All Blacks i le 7.
Ta’ua mai i le susuga i le faia’oga a Niu Sila, Gordon Tietgens, "O lenei ali'i o Hosea o le tagata ua masani i le ta'aloga o le fitu, ua matua'i iloa lelei lava e lenei ali'i le tulaga ma le mana'omia o lona saosaoa i le 'au a latou."
"Ua maua le tagata e mana'omia lona lagolago (assistant) i le tama fou nei o Ardie Savea lea e sau mai Wellington e na'o 18 ona tausaga, o le uso o Julian Savea o le tasi fo'i na i ai i le 'au a Niu Sila i tausaga ua te'a. O ia lea na lavea ma ta’ua o le tama ta'alo o le tausaga i le tausaga ua te'a, ua ta’ua o le 'New Zealand Rubgy Union Age Grade Player' ma o ia fo'i sa kapeteni i le New Zealand School i le tausaga lea ua te'a. E mana’omai le ta'aalo fa'atasi ma se tama tuai i taimi uma i le fitu."
E lavea ai ma le ali'i e sau mai Hawks Bay, Mark Jackson ma le Taranaki, Waisake Haholo, ma le 19 tausaga o Laolagi Visina mai i Aukilani, o le mea e manaia ai, o le fefiloi o tama tuai ma tama fou, "E lelei lava le o atu i totonu o tama fou a'o le la e i ai se tama tuai e fa'ato'ato'aina mai la latou 'au."
O le mea lava e tatau ona i ai se tagata i fai ma taula i tama tuai i taimi e faigata ai le ta'aloga, e pei o Tomasi Cama, Lote Raibulaka ia ma le kapeteni o DT Frobes e fa'ato'ato'a mai le ta'aloga.
O le aso To'onai nei o le a valaulia ai le mamalu o le atunu'u e o atu i le malae o Porirua lea e faia ai a latou toleniga e matamata i ai i la latou sauniga ma le tausaga lenei 2012, o le a tatala a'i fo'i le avanoa ma le feiloa’iga ma tama ta'aalo.
O le lisi la lenei o le 'au a Niu Sila ua sauni atu i le fa'amae’aina o le ta'amilosaga i ta'aloga ia o lo 'o totoe, 'Toby Arnold, Tomasi Cama, Scott Curry, DT Forbes (Capt.) Frank Halai, Bryce Heem, Mark Jackman, Solomon King, Tim Mikkelson, Waisale Naholo, Kylem O'Donnell, Charles Piutau,Lote Raikabula, Ardie Savea ma Lolagi Visinia.'
(ph. #3)
O LE 'AU A LE LAKERS I ANA TUPE E MAUA MAI AI
O le taimi nei ua se'e atu nei le ‘au a le Lakers i tupe e maua i tausaga ta'itasi, e fuafua i le ripoti o le Forbes i le vaitaimi fa'a-le-kuata (quarter report) i le tupe e maua i le tolu masina, e maua mai le fa'ai’uga o tausaga ta'itasi lava.
E tusa e US $900 miliona i le tausaga i tupe e maua lea ua i le ripoti, e faia i le tolu masina pe a uma.
Lea ua toe maua nei e le Lakers i le vaitaimi nei le tulaga muamua i le tausaga e tasi, tulaga lua ai le 'au o New York Knicks, e tusa ma le $780 miliona tupe e maua ai i le tausaga ua te'a.
O le Los Angeles Lakers, lea na siamupini i le tausaga 2009-'10 ua iloa ai le 'ese'esega ma isi 'au i le tupe maua i le tele lea o tagata e fiafia e fa'atau a latou miti-afu e tusi ai le igoa o le Lakers, ma se'evae, ma pulou, ma ‘ofu-vae, ma isi 'au uma o le liki, tu lua ai Knicks lea e tulaga lua, o le Lakers lea o lo 'o i ai la latou tama o Kobe Bryant lea ua atoa nei le 13 tausaga o lavea i le 'au o polofesa pasiketi (basketball) po 'o le NBA.
Na ta’ua e le Times Warner Cable, lea o lo 'o faia la latou osiga feagaiga ma le 'au o le Lakers i le 20 tausaga i le televise, o le tasi lena mafua’aga e mafua ai ona tele tagata e fiafia i lenei 'au o le NBA, toe tele a latou pa'aga e faia a latou feagaiga, e ta'i 20 tausaga ma toe fa'afou.
O le 'au muamua o le NBA e maua i e latou tupe e maua mai ai, e pei o le fa'atauina o ‘ofu, o se'evae o tama ta'aalo, (endorsement) i le tausaga atoa, e ta'i $393 miliona i le tupe e maua mai ai.
O le 'au a le Knicks o le 'au lea e maua e i latou le 'au e sili atu ona maua le tupe maua a le tagata e to'atasi (profitable) i le tausaga nei, e maua le $75 miliona, lea o lo 'o sili ai i lo se 'au o le NBA, i le $5.8 miliona na i le tulaga lua.
I le taimi nei ua toe tolu tausaga a Bryant la e totoe i le konekarate ma le Nike Inc. e tusa ma le $53 miliona, i le tausaga e tasi ma isi kamupani o lo 'o fa'asasalau e Bryant a latou mea e fa'a-aluina pei o se'evae, (togiga - miti afu, sweat pants, sweater, (whole uniforms) le TV appearance.
O le ali'i ua maua le tulaga lua (2) o LeBron James, lea e taua mai e tulaga lua o le Miami Heat e tusa ma le $49 miliona, e tusa e maua ai le isi $33 miliona i ana fa'asasalauga, a 'au nei e sefulu o lo 'o lavea i le lisi a le NBA e 'au taugata, (1) Lakers - $900 miliona. (2) New York Knicks- $780 mil, (3) Chicago Bulls - $600 mil, (4) Dallas $497 mil, (5) Boston Celtics $482 mil, (6) Miami Heat $457 mil, (7) Houston $453 mil, (8)Golden State $450 mil, (9) San Antonio $418 mil, (10) Phoenix Sun $395 miliona.
Aumai: Yahoo Sports
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fia manino Senatoa
O le taeao a taeao lea ua faamoemoe e toe oo atu ai le Faatonusili o le Pulega o Uafu ma Taulaga i luma o le Senate, e faamanino i le komiti o le Faagaioiga o le Malo, po o totoe se tupe e faatupe ai galuega mo le faalolotoina o uafu i Tutuila ma Manu’a.
Saunoa le afioga i le alii Senatoa ia Velega Savali Jr, o ia foi lea o le taitaifono o le komiti, e fia malamalama le komiti po o i ai se tupe o totoe e faatupe ai galuega mo le faalolotoina o le uafu i Fagatogo, atoa ai ma uafu i e lua i Manu’a.
Na taua e Velega i luma o le maota maualuga i le taeao ananafi e faapea, e tusa ai o molimau ua oo atu i luma o le Komiti Suesue a le Senate (SIC), lea foi e avea ai o ia ma sui taitaifono o lea komiti, e $5 miliona le tupe sa faaagaga mo galuega e lua a le Pulega o Uafu, lea e aofia ai le faatauina mai o le vaa toso vaa, ma lagisi mo le faalolotoina o uafu i le atunuu.
“Ua mafua ona fia malamalama le komiti i le mataupu lenei, leaga e oo mai lava i le aso e lei faatinoina lava se galuega na mafua ai ona aumai Lagisi e lua ia o loo tutu ua leai se mea e aoga i ai, o le faalolotoina lea o uafu,” o le saunoaga lea a Velega.
“Ua ou maua le tala i ni ripoti mai le vaega faasalalau e faapea, o loo i ai le tupe o loo totoe mo le galuega lenei, peitai e tatau lava ona matua manino i ai le maota ina ia silafia foi e le atunuu tulaga o tupe ma galuega a le malo.”
Na taua e le faatonu o le pulega o uafu ma taulaga ia Matagi Ray McMoore, ua mafua ona tutu lagisi i le uafu ua le faaaogaina, ona o lo o faaauau pea le mataupu i le va o le malo ma le kamupani na faatau mai ai i Hawaii, le Marisco Ltd.
O lo o fia malamalama foi le Senate, i isi oloa ia na aumai i luga o Lagisi ina ua taunuu mai i le atunuu. (Faitau i le tala atoa i le lomiga i le Aso Gafua, Aokuso 20, 2012).
Sa fesiligia e le SIC ia Matagi poo fea ua ave i ai le mea pu’eata o loo taua na aumai i oloa nei, ae na tali Matagi, “ou te le o mauaina se tala sa’o e uiga i le mea pu’eata, ae o le mea pu’eata sa i lo’u ofisa, ae ai lava ua alu Terry ma ave.”
(O Terry Conden e pei ona taua e Matagi i lana molimau, o le inisinia a le malo na malaga mo le faatauina mai o le vaa toso vaa ma lagisi i Hawaii.)
Saunoa Velega, e tele le manaoga mo le toe faaleleia o uafu i Manu’a, peitai e le o manino mai i le taimi nei le mafuaaga ua tuai ai ona faagasolo le galuega.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.